title: Σύσταση του Συμβουλίου, της 12ης Ιουλίου 2011 , σχετικά με το εθνικό πρόγραμμα μεταρρυθμίσεων της Βουλγαρίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης της Βουλγαρίας για την περίοδο 2011-2014

text:
               15.7.2011

               EL

               Επίσημη Εφημερίδα της Ευρωπαϊκής Ένωσης

               C 209/5

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με το εθνικό πρόγραμμα μεταρρυθμίσεων της Βουλγαρίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης της Βουλγαρίας για την περίοδο 2011-2014
   2011/C 209/02
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 3,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Μετά από διαβούλευση με την Οικονομική και Δημοσιονομική Επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για την δρομολόγηση της στρατηγικής για την «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη καλούνταν να λαμβάνουν τις ολοκληρωμένες κατευθυντήριες γραμμές υπόψη στις εθνικές οικονομικές πολιτικές και πολιτικές απασχόλησης.

               (3)

               Στις 12 Ιανουαρίου 2011, η Επιτροπή εξέδωσε την πρώτη Ετήσια Επισκόπηση Ανάπτυξης, η οποία σηματοδοτεί την έναρξη ενός νέου κύκλου οικονομικής διακυβέρνησης στην ΕΕ και του πρώτου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020».

               (4)

               Στις 25 Μαρτίου 2011, το Ευρωπαϊκό Συμβούλιο προσυπέγραψε τις προτεραιότητες για τη δημοσιονομική εξυγίανση και τη διαρθρωτική μεταρρύθμιση (σύμφωνα με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και κατόπιν της Ετήσιας Επισκόπησης της Ανάπτυξης που εκπόνησε η Επιτροπή). Τόνισε ότι πρέπει να δοθεί προτεραιότητα στην αποκατάσταση υγιών προϋπολογισμών και στη διατηρησιμότητα των δημόσιων οικονομικών, στη μείωση της ανεργίας μέσω μεταρρυθμίσεων της αγοράς εργασίας και στην καταβολή νέων προσπαθειών για την ενίσχυση της οικονομικής ανάπτυξης. Ζήτησε από τα κράτη μέλη να ενσωματώσουν αυτές τις προτεραιότητες σε συγκεκριμένα μέτρα που θα ενταχθούν στα οικεία προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (5)

               Στις 25 Μαρτίου 2011, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ + να υποβάλουν εγκαίρως τις δεσμεύσεις τους, προκειμένου να περιληφθούν στα οικεία προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (6)

               Στις 15 Απριλίου 2011, η Βουλγαρία υπέβαλε το επικαιροποιημένο της πρόγραμμα σύγκλισης του 2011 που καλύπτει την περίοδο 2011-2014 και το εθνικό της πρόγραμμα μεταρρυθμίσεων του 2011. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (7)

               Η οικονομική κρίση διέκοψε μια περίοδο ισχυρής οικονομικής ανάπτυξης που είχε τροφοδοτηθεί από τις σημαντικές άμεσες ξένες επενδύσεις και την πιστωτική επέκταση. Το δεύτερο τρίμηνο του 2010, το ΑΕΠ άρχισε και πάλι να παρουσιάζει αυξητικό ρυθμό, αφού μειώθηκε σωρευτικά κατά 7,1 % φθάνοντας από το υψηλότερο στο χαμηλότερο σημείο του, με αποτέλεσμα ένα εν πολλοίς σταθερό πραγματικό ΑΕΠ για το σύνολο του 2010. Η ισχυρή αύξηση των εξαγωγών και η ανασύσταση των αποθεμάτων αποτέλεσαν τους σημαντικότερους αναπτυξιακούς μοχλούς. Το ισοζύγιο της γενικής κυβέρνησης από πλεονασματικό πριν από την κρίση μετατράπηκε σε ελλειμματικό με το έλλειμμα να φθάνει το 4,7 % του ΑΕΠ το 2009 και το 3,2 % του ΑΕΠ το 2010. Παρά την αύξηση της παραγωγής και της απασχόλησης σε δραστηριότητες που συνδέονται με τις εξαγωγές, η συρρίκνωση της δραστηριότητας στον κλάδο των οικοδομών, των κτηματομεσιτικών εργασιών και της λιανικής αποτέλεσε τροχοπέδη για την πορεία ανάκαμψης κατά το προηγούμενο έτος. Μεγάλο πλήγμα από τη διόρθωση της παραγωγής δέχθηκε η απασχόληση με απώλεια περίπου 358 000 θέσεων μετά το ανώτατο επίπεδο που είχε σημειωθεί το 2008. Αυτό είχε ως αποτέλεσμα την αύξηση της ανεργίας κατά αρκετές ποσοστιαίες μονάδες, η οποία διαμορφώθηκε στο 10,2 % το 2010, ενώ, σε μεσοπρόθεσμη βάση, η απασχόληση δεν αναμένεται να επανέλθει στα επίπεδα που επικρατούσαν πριν από την κρίση.

               (8)

               Βασιζόμενο στην αξιολόγηση του επικαιροποιημένου προγράμματος σύγκλισης σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο βασίζονται οι δημοσιονομικές προβλέψεις στηρίζεται σε πιο ευνοϊκές αναπτυξιακές προβλέψεις σε σύγκριση με εκείνες των υπηρεσιών της Επιτροπής. Το επικαιροποιημένο πρόγραμμα σύγκλισης προβλέπει διόρθωση του υπερβολικού ελλείμματος της γενικής κυβέρνησης το 2011 σύμφωνα με τη σύσταση του Συμβουλίου της 13ης Ιουλίου 2010, και περαιτέρω μειώσεις τα επόμενα έτη. Μετά από σημαντική δημοσιονομική προσαρμογή επικεντρωμένη στην αρχή του προγράμματος η οποία το 2010 υπερέβη τις 2 ποσοστιαίες μονάδες σε διαρθρωτικούς όρους, η προσπάθεια δημοσιονομικής προσαρμογής το 2011 είναι αισθητά χαμηλότερη από τη συνιστώμενη που πρέπει να φθάνει σε τουλάχιστον 0,75 % του ΑΕΠ αλλά κατά μέσον όρο για όλη την περίοδο του EDP η δημοσιονομική προσπάθεια παραμένει άνω του 1 % ΑΕΠ. Γιά την περίοδο 2012-2014 το επικαιροποιημένο πρόγραμμα δεν παρέχει επαρκή πληροφοριακά στοιχεία για τα προβλεπόμενα δημοσιονομικά μέτρα ώστε να επιτευχθούν οι δημοσιονομικοί στόχοι την περίοδο εκείνη. Ο μεσοπρόθεσμος, αναθεωρημένος προς τα κάτω, δημοσιονομικός στόχος (ΜΔΣ) για διαρθρωτικό έλλειμμα ίσο με το 0,6 % του ΑΕΠ, που προγραμματίζεται για το 2014, είναι ακόμη πιο φιλόδοξος από το ελάχιστο απαιτούμενο επίπεδο. Αντανακλά τους στόχους του Συμφώνου Σταθερότητας και Ανάπτυξης και προβλέπεται να επιτευχθεί μέχρι τα τέλη της προγραμματικής περιόδου σύγκλισης (2014). Ωστόσο, η προβλεπόμενη ετήσια μέση διαρθρωτική δημοσιονομική προσπάθεια την περίοδο 2012-2014, μετά την προγραμματιζόμενη διόρθωση του υπερβολικού ελλείμματος το 2011, είναι πολύ χαμηλότερη από τη συνιστώμενη ελάχιστη ετήσια διαρθρωτική βελτίωση του 0,5 % του ΑΕΠ. Λαμβανομένων υπόψη των σταδιακά βελτιούμενων οικονομικών προοπτικών, το πρόγραμμα σύγκλισης θα πρέπει να επιδιώκει ταχύτερη πρόοδο για την επίτευξη του ΜΔΣ. Αν αξιολογηθεί με βάση μια συντηρητική εκτίμηση της μεσοπρόθεσμης αύξησης της δυνητικής παραγωγής, η προβλεπόμενη αύξηση της δημοσιονομικής δαπάνης την περίοδο 2012-2013 φαίνεται μάλλον αισιόδοξη, γεγονός που ενέχει κινδύνους για τη διαρθρωτική δημοσιονομική θέση σε μεσοπρόθεσμη βάση.

               (9)

               Η προγραμματιζόμενη διόρθωση του υπερβολικού ελλείμματος μέχρι τα τέλη του 2011 θα συμβάλει στην ανάκτηση της εμπιστοσύνης και στην ενίσχυση της αξιοπιστίας της κυβερνητικής πολιτικής. Σε μεσοπρόθεσμη βάση, η επίτευξη του στόχου ενός μικρού διαρθρωτικού ελλείμματος της τάξης του 0,6 % του ΑΕΠ είναι σημαντική προκειμένου εξασφαλιστεί ότι η δημοσιονομική πολιτική θα είναι σε θέση να στηρίζει το υπάρχον νομισματικό καθεστώς. Ωστόσο, η δημοσιονομική εξυγίανση προσκρούει στην αναποτελεσματική λειτουργία του δημόσιου τομέα, η οποία μπορεί να οδηγήσει σε σημαντικές πιέσεις σε επίπεδο δαπανών, ενώ τα έσοδα του προϋπολογισμού είναι πιθανό να είναι διαρθρωτικά χαμηλότερα από ό,τι κατά την περίοδο άνθησης που προηγήθηκε της κρίσης. Συνεπώς, απαιτούνται φιλόδοξες μεταρρυθμίσεις των δημοσίων οικονομικών προκειμένου να πραγματοποιηθεί η αναγκαία δημοσιονομική προσαρμογή και να εξασφαλιστεί η χρηματοδότηση για την εφαρμογή των απαραίτητων διαρθρωτικών μεταρρυθμίσεων, περιλαμβανομένης της συγχρηματοδότησης που απαιτείται για τα σχέδια που στηρίζονται από την ΕΕ.

               (10)

               Οι δημοσιονομικές επιδόσεις της Βουλγαρίας ήταν θετικές στο ευνοϊκό οικονομικό περιβάλλον που επικρατούσε πριν από την κρίση. Οι δημοσιονομικοί στόχοι επιτυγχάνονταν με συνέπεια και είχαν σχηματιστεί σημαντικά δημοσιονομικά αποθέματα ασφαλείας. Το 2009, λόγω των επιπτώσεων της οικονομικής κρίσης, για πρώτη φορά μετά από πολλά χρόνια, ο προϋπολογισμός παρουσίασε έλλειμμα, και δεν τηρήθηκε ο κανόνας για ισοσκελισμένο ή πλεονασματικό προϋπολογισμό και για τη διατήρηση των δημοσίων δαπανών σε επίπεδο χαμηλότερο του 40 % του ΑΕΠ. Αυτό οφειλόταν εν μέρει σε αδυναμίες όσον αφορά τον έλεγχο και τον προγραμματισμό των δαπανών. Επιπλέον αντανακλούσε το γεγονός ότι τα απροσδόκητα υψηλά έσοδα που οφείλονταν στην έντονη οικονομική δραστηριότητα πριν από την κρίση είχαν χρησιμοποιηθεί για τη χρηματοδότηση σχετικά μεγάλων αυξήσεων στις ad-hoc δαπάνες και περικοπών των εισφορών κοινωνικής ασφάλισης. Για την αντιμετώπιση αυτών των προβλημάτων, οι αρχές ανέλαβαν αρκετές πρωτοβουλίες για τη βελτίωση του ελέγχου των δαπανών και των συστημάτων παρακολούθησης και υποβολής εκθέσεων, περιλαμβανομένης εκτεταμένης δέσμης νομοθετικών μέτρων, για την ενίσχυση των δημοσιονομικών κανόνων και του μεσοπρόθεσμου δημοσιονομικού πλαισίου. Τα μέτρα αυτά αναμένεται να ενισχύσουν τη δημοσιονομική πειθαρχία και την προβλεψιμότητα των πολιτικών, να μειώσουν τη μακροοικονομική αστάθεια και να εξασφαλίσουν λιγότερο προκυκλική δημοσιονομική πολιτική. Κατά την τελευταία εκτίμηση της Επιτροπής οι κίνδυνοι για την μακροπρόθεσμη βιωσιμότητα των δημοσίων οικονομικών φαίνονται μέτριοι.

               (11)

               Κατά την περίοδο άνθησης της οικονομικής δραστηριότητας που προηγήθηκε της κρίσης ασκήθηκαν σοβαρές πιέσεις στην αγορά εργασίας και σημειώθηκε υψηλή αύξηση των μισθών, που υπερέβαινε την αύξηση της παραγωγικότητας. Αυτό αύξησε το μέσο επίπεδο μισθών πλησιάζοντας το μέσο όρο στην ΕΕ. Η αύξηση των μισθών κορυφώθηκε το τέταρτο τρίμηνο του 2007 με ετήσιο ρυθμό αύξησης που πλησίαζε το 20 %. Μετά την επιβράδυνση της οικονομικής δραστηριότητας, οι μισθοί άρχισαν να υποχωρούν, παρόλο που η αύξηση των μισθών παρέμεινε σχετικώς υψηλή πλησιάζοντας το 10 % το 2010 για τους υπαλλήλους με εργασιακές συμβάσεις (που αντιπροσώπευαν περίπου το 65 % του εργατικού δυναμικού).

               (12)

               Οι φραγμοί που υπάρχουν όσον αφορά τη συμμετοχή στην αγορά εργασίας αντανακλούν την πρόσφατη επιδείνωση της κατάστασης στην αγορά εργασίας κατά την κρίση και την απουσία κατάλληλα στοχευμένων ενεργητικών πολιτικών απασχόλησης (ΕΠΑ) βάσει των αναγκών, σε συνδυασμό με υποχρηματοδοτούμενες δημόσιες υπηρεσίες απασχόλησης. Η ποιότητα των δημοσίων υπηρεσιών στους τομείς της δραστηριοποίησης, της βοήθειας στην αναζήτηση εργασίας και της επανεκπαίδευσης είναι χαμηλή. Η χαμηλή ικανότης παρακολούθησης και αξιολόγησης των αποτελεσμάτων των προγραμμάτων καθιστά αναγκαία την περαιτέρω ενίσχυσή της ώστε να βελτιωθεί η διαδικασία χάραξης πολιτικής. Όπως επισημάνθηκε σε πρόσφατη έκθεση που εκπονήθηκε μετά από εντολή της δημόσιας υπηρεσίας απασχόλησης («Αξιολόγηση των καθαρών αποτελεσμάτων των ΕΠΑ στη Βουλγαρία»), η παροχή περισσότερο εξατομικευμένων και υψηλότερης ποιότητας υπηρεσιών, καθώς και η βελτίωση των υποδομών των γραφείων ευρέσεως εργασίας, θα μπορούσαν να στηρίξουν αποτελεσματικότερα τους ανέργους κατά την εξεύρεση απασχόλησης.

               (13)

               Η οικονομική κρίση εξακολουθεί να επηρεάζει αρνητικά την αγορά εργασίας. Το ποσοστό ανεργίας αυξήθηκε από 5,4 % το 2008 σε 10,2 % το 2010, ενώ για τους νέους (ηλικίας 15-24 ετών) το 2010 έφθασε σε 23,2 %. Η κρίση πλήττει ιδιαίτερα τους εργαζομένους χαμηλής ειδίκευσης (περιλαμβανομένου μεγάλου μέρους της μειονότητας των Ρομ) που αντιπροσωπεύουν σχεδόν το 70 % των ανέργων. Το ποσοστό της μακροχρόνιας ανεργίας (46 % το 2010) είναι υψηλότερο από τον μέσο όρο της ΕΕ (2010: 40 %), και υπάρχει κίνδυνος η ανεργία αυτή να καταστεί διαρθρωτική. Το ποσοστό δραστηριότητας των νέων παρέμεινε σταθερά σε επίπεδα που αντιπροσωπεύουν λιγότερο από τα δύο τρίτα του μέσου όρου της ΕΕ (2009: 29,5 %· ΕΕ: 43,8 %). Το ποσοστό απασχόλησης των νέων ανήλθε σε 24,8 % το 2009 (ΕΕ: 35,2 %). Η Βουλγαρία έχει επίσης το υψηλότερο ποσοστό νέων που ούτε σπουδάζουν ούτε εργάζονται (19,5 % των ατόμων ηλικίας 15-24 ετών). Ένας από τους κυριότερους φραγμούς για τη συμμετοχή των νέων στην αγορά εργασίας είναι η έλλειψη ευκαιριών να συνδυάσουν τις σπουδές με την απασχόληση, ιδίως μέσω πρακτικής άσκησης και μαθητείας στον τομέα των σπουδών τους, πράγμα που διευκολύνει τη μετάβαση στην αγορά εργασίας.

               (14)

               Παρά το γεγονός ότι το μέσο μορφωτικό επίπεδο είναι υψηλότερο του μέσου όρου, το ποσοστό των ατόμων με χαμηλές επιδόσεις στην ικανότητα ανάγνωσης, γραφής και αριθμητικής στη Βουλγαρία υπερβαίνει το 40 %. Αυτό δείχνει ότι υπάρχουν περιθώρια βελτίωσης του εκπαιδευτικού συστήματος, ώστε να ευθυγραμμιστεί περισσότερο με τις ανάγκες της αγοράς εργασίας. Αξιοποιώντας περαιτέρω τα θετικά αποτελέσματα της πρόσφατης μεταρρύθμισης για την αποκέντρωση των σχολείων, ο υπό επεξεργασία νόμος για την προσχολική και σχολική εκπαίδευση αναμένεται να δώσει κάποιες λύσεις που θα μπορούσαν να ενισχυθούν περισσότερο, δηλαδή όσον αφορά την οικονομική αυτονομία, τα ποσοστά συμμετοχής στην προσχολική εκπαίδευση, την εξωτερική αξιολόγηση, καθώς και την εξασφάλιση της λογοδοσίας. Το ποσοστό πρόωρης εγκατάλειψης του σχολείου (14,7 % το 2009) προσεγγίζει τον μέσο όρο της ΕΕ, αλλά είναι ιδιαίτερα υψηλό για τους Ρομ (εκτιμήθηκε σε 43 % για το 2008). Τα ποσοστά συμπλήρωσης τριτοβάθμιας εκπαίδευσης (27,9 % το 2009) παραμένουν χαμηλότερα του μέσου όρου της ΕΕ (32,2 %). Η Βουλγαρία παρουσιάζει σημαντική καθυστέρηση όσον αφορά τη μεταρρύθμιση του συστήματος ανώτερης εκπαίδευσης. Ο νέος νόμος ανώτερης εκπαίδευσης, που κατατέθηκε ήδη το 2010 αλλά αποσύρθηκε αργότερα, αναμένεται να προσφέρει ένα χρήσιμο μέσο για την αντιμετώπιση των αναγκών μεταρρύθμισης.

               (15)

               Η συνταξιοδοτική μεταρρύθμιση που αποφασίστηκε το 2010 δεν συνδέεται με το προσδόκιμο ζωής ή την κατάσταση του συστήματος υγείας και μακροχρόνιας φροντίδας. Η περίοδος εφαρμογής εκτείνεται από το 2011 έως το 2026, ενώ τα περισσότερα μέτρα θα αρχίσουν να ισχύουν το δεύτερο ήμισυ της περιόδου, γεγονός που θα μπορούσε να συνεπάγεται κινδύνους τόσο για την εφαρμογή όσο και για τη διατηρησιμότητα του πρώτου πυλώνα του συνταξιοδοτικού συστήματος.

               (16)

               Οι πολίτες της Βουλγαρίας είναι περισσότερο εκτεθειμένοι στη φτώχεια σε σύγκριση με τον μέσο όρο της ΕΕ (41,9 % του πληθυσμού ζει υπό συνθήκες σοβαρής υλικής στέρησης έναντι ποσοστού 8,1 % για την ΕΕ). Περίπου 66 % των ηλικιωμένων αντιμετωπίζουν κίνδυνο φτώχειας, ποσοστό σημαντικά υψηλότερο από τον μέσο όρο της ΕΕ. Υπάρχουν ενδείξεις επιδείνωσης των συνθηκών διαβίωσης την τελευταία διετία. Λαμβάνοντας υπόψη τη δημογραφική κατάσταση, η επίτευξη των στόχων του εθνικού προγράμματος μεταρρυθμίσεων για τη μείωση της φτώχειας εξαρτάται σε μεγάλο βαθμό από τον κατάλληλο σχεδιασμό των πολιτικών για εργαζομένους μεγαλύτερης ηλικίας και τα μειονεκτούντα άτομα, καθώς και από την επάρκεια των κοινωνικών μεταβιβαστικών πληρωμών. Στο εθνικό πρόγραμμα μεταρρυθμίσεων εξαγγέλλεται η εκπόνηση επιχειρησιακής στρατηγικής για την ένταξη των Ρομ [εκτιμώνται στο 10 % του πληθυσμού (3)], για να αντιμετωπιστούν οι ποικίλοι φραγμοί που υπάρχουν στους τομείς της απασχόλησης, της εκπαίδευσης, της υγείας και της στέγασης σε ένα ενιαίο ολοκληρωμένο πρόγραμμα.

               (17)

               Η χαμηλή αποτελεσματικότητα των δημόσιων υπηρεσιών παραμένει εμπόδιο για την ανάπτυξη. Παρά τον πρόσφατο εξορθολογισμό, η μεταρρύθμιση της δημόσιας διοίκησης δεν έχει αντιμετωπίσει το θέμα της αναβάθμισης της ποιότητας του προσωπικού ή των νευραλγικών λειτουργιών. Η Βουλγαρία έχει πολύ χαμηλό ποσοστό διείσδυσης σταθερών ευρυζωνικών επικοινωνιών, ανερχόμενο σε μόλις 14,9 %, το δεύτερο χαμηλότερο ποσοστό στην ΕΕ, πράγμα που περιορίζει επίσης την ανάπτυξη όλων των ηλεκτρονικά παρεχομένων υπηρεσιών.

               (18)

               Οι αντικανονικότητες που παρατηρούνται στον τομέα των δημοσίων συμβάσεων φθάνουν το 60 % επί όλων των διαδικασιών που ελέγχονται και το ποσοστό είναι ακόμη μεγαλύτερο για τα μεγάλα δημόσια έργα υποδομών, για τα οποία οι αρχές έχουν υποχρέωση εκ των προτέρων ελέγχου. Το δυναμικό του δημόσιου φορέα χρηματοπιστωτικού ελέγχου έχει μειωθεί σημαντικά το 2006, με αποτέλεσμα οι εκ των υστέρων έλεγχοι που πραγματοποιούνται από τον φορέα να φθάνουν σε μόλις 12 % όλων των διαδικασιών δημοσίων συμβάσεων το 2007-2009. Πρόσφατα, το Υπουργικό συμβούλιο ενέκρινε και προώθησε στην κοινοβουλευτική διαδικασία τροποποιήσεις του Νόμου περί δημοσίων προμηθειών και του Νόμου περί δημοσίου οικονομικού ελέγχου.

               (19)

               Η ενεργειακή ένταση της βουλγαρικής οικονομίας είναι από τις υψηλότερες στην ΕΕ. Χαρακτηριστικό παράδειγμα είναι η οικιακή θέρμανση, καθώς το μεγαλύτερο μέρος του προβλήματος οφείλεται σε πολυκατοικίες με πλημμελώς συντηρούμενους καυστήρες. Οι πρόσφατες αλλαγές των κανόνων επιλεξιμότητας επιτρέπουν την προσφυγή στα διαρθρωτικά ταμεία της ΕΕ για τη στήριξη επενδύσεων με στόχο την αύξηση της ενεργειακής αποτελεσματικότητας. Έχουν πραγματοποιηθεί ελάχιστες επενδύσεις, ενώ τα έσοδα από τους ενεργειακούς φόρους και τους φόρους μεταφορών έχουν μειωθεί σε σχέση με το ΑΕΠ και επίσης σε σχέση με τους φόρους επί της εργασίας, οι οποίοι βρίσκονται σε αισθητά υψηλότερα επίπεδα σε σχέση με τον μέσο όρο της ΕΕ. Η πρόσβαση στην αγορά ενέργειας εμποδίζεται από τον μειωμένο ανταγωνισμό και τους αδιαφανείς μηχανισμούς καθορισμού των τιμών.

               (20)

               Η Βουλγαρία έχει αναλάβει σειρά δεσμεύσεων στο πλαίσιο του Συμφώνου για το Ευρώ +. Στον δημοσιονομικό τομέα, οι δεσμεύσεις δείχνουν ότι η διατηρησιμότητα των δημόσιων οικονομικών θα ενισχυθεί με μέτρα για τη μεταρρύθμιση του συνταξιοδοτικού συστήματος, ενέργειες για να καθιερωθεί αμοιβή βάσει της αποδοτικότητας στον δημόσιο τομέα με το πάγωμα των συντάξεων και των μισθών μέχρι το 2013 και την ενίσχυση του εγχώριου δημοσιονομικού πλαισίου μέσω της θέσπισης ενός συμφώνου χρηματοπιστωτικής σταθερότητας, που περιλαμβάνει δεσμευτικούς αριθμητικούς δημοσιονομικούς κανόνες. Για την τόνωση της απασχόλησης, θα ληφθούν μέτρα για τη μείωση της αδήλωτης απασχόλησης και την αύξηση της συμμετοχής στην αγορά εργασίας. Τα μέτρα για την τόνωση του ανταγωνισμού εστιάζονται στη μείωση των διοικητικών επιβαρύνσεων και την ενίσχυση της ηλεκτρονικής διακυβέρνησης, καθώς και στη βελτίωση της πρόσβασης στην εκπαίδευση και την τόνωση της απόδοσης του εκπαιδευτικού συστήματος. Οι ανωτέρω δεσμεύσεις αναφέρονται σε τρεις εκ των τεσσάρων τομέων του συμφώνου, εκτός του χρηματοπιστωτικού τομέα. Αποτελούν συνέχεια της ευρύτερης ατζέντας μεταρρυθμίσεων που περιγράφονται στο εθνικό πρόγραμμα σύγκλισης και στο εθνικό πρόγραμμα μεταρρυθμίσεων, και προβλέπουν την επιτάχυνση των εν εξελίξει μεταρρυθμιστικών σχεδίων στους τομείς της δημοσιονομικής διακυβέρνησης, της δημόσιας διοίκησης και της εκπαίδευσης. Οι δεσμεύσεις στο πλαίσιο του Ευρώ + έχουν αξιολογηθεί και ληφθεί υπόψη στις συστάσεις.

               (21)

               Η Επιτροπή έχει αξιολογήσει το πρόγραμμα σύγκλισης και το εθνικό πρόγραμμα μεταρρυθμίσεων, καθώς και τις δεσμεύσεις που αναλήφθηκαν στο πλαίσιο του Συμφώνου για το Ευρώ +. Έχει λάβει υπόψη, όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στη Βουλγαρία, αλλά και την εκ μέρους τους τήρηση των ενωσιακών κανόνων και κατευθύνσεων, δεδομένης της ανάγκης ενδυνάμωσης της όλης οικονομικής διακυβέρνησης της Ευρωπαϊκής Ένωσης, μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Θεωρεί ότι μετά από μια σημαντική δημοσιονομική προσαρμογή επικεντρωμένη στην αρχή του προγράμματος το 2010, τα σχέδια για τη δημοσιονομική εξυγίανση όσον αφορά το 2011 θα πρέπει να εφαρμοστούν σύμφωνα με τον προγραμματισμό και το έλλειμμα θα πρέπει να μειωθεί σε επίπεδο χαμηλότερο της τιμής αναφοράς του 3 % σύμφωνα με τη σύσταση του Συμβουλίου της 13ης Ιουλίου 2010. Στην επικαιροποίηση δεν παρέχονται επαρκή λεπτομερειακά στοιχεία για τα σχεδιαζόμενα μέτρα του προϋπολογισμού προκειμένου να επιτευχθούν οι δημοσιονομικοί στόχοι την περίοδο 2012-14· θα μπορούσε, εξάλλου, να έχει εξασφαλιστεί ταχύτερη πρόοδος για την υλοποίηση του επιλεγέντος μεσοπρόθεσμου στόχου. Η ενίσχυση του εγχώριου δημοσιονομικού πλαισίου θα παγιώσει τη δημοσιονομική πειθαρχία και θα ενισχύσει την προβλεψιμότητα και την αξιοπιστία της μεσοπρόθεσμης πολιτικής της κυβέρνησης. Πρέπει να ληφθούν περαιτέρω μέτρα για την ενίσχυση της ανταγωνιστικότητας, τη στήριξη των πολιτών στις προσπάθειες εξεύρεσης εργασίας, την προστασία των πιο ευάλωτων ομάδων που είναι αντιμέτωπες με ποικίλους φραγμούς, την βελτίωση των ικανοτήτων της δημόσιας διοίκησης και των ρυθμιστικών φορέων, την αποτελεσματικότερη χρήση των πόρων, καθώς και τη δημιουργία περισσότερων ευκαιριών για επενδύσεις και ανάπτυξη.

               (22)

               Βάσει της αξιολόγησης αυτής και λαμβάνοντας υπόψη τη σύσταση του Συμβουλίου δυνάμει του άρθρου 126 παράγραφος 7 της συνθήκης για τη λειτουργία της Ευρωπαϊκής Ένωσης της 2ας Ιουνίου 2010, το Συμβούλιο εξέτασε την επικαιροποίηση για το 2011 του προγράμματος σύγκλισης της Βουλγαρίας και η γνώμη του (4) αντανακλάται ιδίως στις συστάσεις που αναφέρονται στα σημεία (1) και (2) κατωτέρω. Λαμβάνοντας υπόψη τα συμπεράσματα του Ευρωπαϊκού Συμβουλίου της 25ης Μαρτίου 2011, το Συμβούλιο εξέτασε το εθνικό πρόγραμμα μεταρρυθμίσεων της Βουλγαρίας.

         ΑΠΕΥΘΥΝΕΙ ΤΙΣ ΑΚΟΛΟΥΘΕΣ ΣΥΣΤΑΣΕΙΣ στη Βουλγαρία για τη λήψη μέτρων εντός της περιόδου 2011-2012:

               1.

               Να προβεί στην αποτελεσματική εφαρμογή του προϋπολογισμού ώστε να διορθωθεί το υπερβολικό έλλειμμα το 2011 σύμφωνα με τη σύσταση του Συμβουλίου της 13ης Ιουλίου 2010 στα πλαίσια της ΔΥΕ. Να προσδιορίσει τα μέτρα που στηρίζουν τη δημοσιονομική στρατηγική για την περίοδο 2012-2014 και να αξιοποιήσει την παρούσα ανάκαμψη της οικονομικής δραστηριότητας ώστε να διασφαλίσει επαρκή πρόοδο προς τον μεσοπρόθεσμο στόχο, ελέγχοντας κατά πρώτον στενά την αύξηση των δαπανών και δίδοντας ταυτόχρονα έμφαση στις δαπάνες που τονώνουν την ανάπτυξη.

               2.

               Να λάβει και άλλα μέτρα για τη βελτίωση της προβλεψιμότητας του δημοσιονομικού προγραμματισμού και της εφαρμογής του, μεταξύ άλλων με βάση τις προβλέψεις, ιδίως με την ενίσχυση της δημοσιονομικής διακυβέρνησης. Για τον σκοπό αυτόν, να σχεδιάσει και να θεσπίσει δεσμευτικούς δημοσιονομικούς κανόνες και ένα σαφώς προσδιορισμένο μεσοπρόθεσμο δημοσιονομικό πλαίσιο ικανό να εξασφαλίζει διαφάνεια σε όλα τα επίπεδα διακυβέρνησης.

               3.

               Να εκτελέσει τα μέτρα συνταξιοδοτικής μεταρρύθμισης που έχουν συμφωνηθεί με τους κοινωνικούς εταίρους και να ενισχύσει τα κύρια μέτρα εκείνα που θα αυξήσουν την πραγματική ηλικία συνταξιοδότησης και θα μειώσουν την πρόωρη συνταξιοδότηση, όπως μια σταδιακή αύξηση του χρόνου καταβολής εισφορών, και να ενδυναμώσει τις πολιτικες που θα βοηθήσουν τους εργαζομένους μεγαλύτερης ηλικίας να παραμείνουν στην απασχόληση για μεγαλύτερο διάστημα.

               4.

               Να προωθήσει, σε διαβούλευση με τους κοινωνικούς εταίρους και σύμφωνα με τις εθνικές πρακτικές, πολιτικές που εξασφαλίζουν ότι η αύξηση των μισθών αντανακλά καλύτερα την εξέλιξη της παραγωγικότητας και να ενισχύσει την ανταγωνιστικότητα λαμβάνοντας υπόψιν και την συνεχιζόμενη σύγκλιση.

               5.

               Να λάβει μέτρα για να αντιμετωπιστεί το πρόβλημα καταπολέμησης της φτώχειας και προώθησης της κοινωνικής ένταξης, ιδίως για τις ευάλωτες ομάδες του πληθυσμού που αντιμετωπίζουν ποικίλους φραγμούς. Να λάβει μέτρα εκσυγχρονισμού των δημοσίων υπηρεσιών απασχόλησης για να βελτιωθεί η ικανότητά τους όσον αφορά την αντιστοίχιση των επαγγελματικών δεξιοτήτων με τη ζήτηση στην αγορά εργασίας και τον εστιασμό της στήριξης σε νέους με περιορισμένες επαγγελματικές δεξιότητες. Να προχωρήσει στην εκπαιδευτική μεταρρύθμιση με την έκδοση νόμου για την προσχολική και σχολική εκπαίδευση και νέου νόμου για την ανώτερη εκπαίδευση μέχρι τα μέσα του 2012.

               6.

               Να επιταχύνει τις προσπάθειες για τη βελτίωση των ικανοτήτων της δημόσιας διοίκησης και των ρυθμιστικών αρχών σε νευραλγικές δημόσιες λειτουργίες, προκειμένου να αυξηθεί η αποτελεσματικότητα των δημόσιων υπηρεσιών ώστε να ανταποκρίνονται καλύτερα στις ανάγκες των πολιτών και των επιχειρήσεων· να θεσπίσει και να εφαρμόσει μέτρα για τον έλεγχο των δημοσίων συμβάσεων με βάση αξιολογήσεις κινδύνων, να ενισχύσει τις ικανότητες των αρχών να εμποδίζουν και να επιβάλλουν ποινές σε περίπτωση που διαπιστώνονται αντικανονικότητες, ώστε να βελτιωθεί η ποιότητα και να βελτιστοποιηθεί η χρήση των δημόσιων πόρων.

               7.

               Να καταργήσει τους φραγμούς εισόδου, τις ρυθμίσεις εξασφάλισης κερδών και τους ελέγχους των τιμών και να μεριμνήσει ώστε η ρυθμιστική αρχή της Βουλγαρίας στον τομέα της ενέργειας να καταστεί πλήρως ανεξάρτητη, για να ανοίξουν οι αγορές ηλεκτρικής ενέργειας και φυσικού αερίου σε μεγαλύτερο ανταγωνισμό. Να θεσπίσει κίνητρα για την αναβάθμιση της ενεργειακής απόδοσης των κτιρίων.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  ΕΕ L 209 της 2.8.1997, σ. 1.

      (2)  Διατηρούνται για το 2011 με την απόφαση 2011/308/ΕΕ του Συμβουλίου, της 19ης Μαΐου 2011, για τις κατευθυντήριες γραμμές των πολιτικών απασχόλησης των κρατών μελών (ΕΕ L 138 της 26.5.2011, σ. 56).

      (3)  Εκτίμηση Συμβουλίου της Ευρώπης.

      (4)  Προβλέπεται στο άρθρο 9 παράγραφος 3 του κανονισμού (ΕΚ) αριθ. 1466/97.


title: Σύσταση του Συμβουλίου, της 12ης Ιουλίου 2016, σχετικά με το Εθνικό Πρόγραμμα Μεταρρυθμίσεων της Εσθονίας για το 2016 και τη διατύπωση γνώμης του Συμβουλίου σχετικά με το Πρόγραμμα Σταθερότητας της Εσθονίας για το 2016

text:
               18.8.2016

               EL

               Επίσημη Εφημερίδα της Ευρωπαϊκής Ένωσης

               C 299/45

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το Εθνικό Πρόγραμμα Μεταρρυθμίσεων της Εσθονίας για το 2016 και τη διατύπωση γνώμης του Συμβουλίου σχετικά με το Πρόγραμμα Σταθερότητας της Εσθονίας για το 2016
   (2016/C 299/11)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε την έκθεση του μηχανισμού επαγρύπνησης, στην οποία η Εσθονία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016 (3). Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Εσθονία θα πρέπει να διασφαλίσει την πλήρη και έγκαιρη εφαρμογή της Σύστασης.

               (2)

               Η έκθεση χώρας του 2016 για την Εσθονία δημοσιεύτηκε στις 26 Φεβρουαρίου 2016. Αξιολογήθηκε η πρόοδος της Εσθονίας όσον αφορά την υλοποίηση των ειδικών ανά χώρα συστάσεων που είχαν εκδοθεί από το Συμβούλιο στις 14 Ιουλίου 2015 και όσον αφορά την επίτευξη των εθνικών της στόχων στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι η Εσθονία δεν εμφανίζει μακροοικονομικές ανισορροπίες.

               (3)

               Στις 28 Απριλίου 2016, η Εσθονία υπέβαλε το Πρόγραμμα Σταθερότητας για το 2016 και στις 10 Μαρτίου 2016 υπέβαλε το Εθνικό Πρόγραμμα Μεταρρυθμίσεων για το 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)

               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση.

               (5)

               Η Εσθονία υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης. Στο Πρόγραμμα Σταθερότητας για το 2016, η κυβέρνηση προβλέπει ονομαστικό έλλειμμα περίπου 0,5 % του ΑΕΠ για την περίοδο 2016-2018, που θα ισοσκελιστεί στη συνέχεια. Σε διαρθρωτικούς όρους, η Εσθονία εξακολουθεί να επιτυγχάνει τον μεσοπρόθεσμο δημοσιονομικό στόχο —διαρθρωτικό ισοζύγιο— καθ' όλη τη διάρκεια του προγράμματος. Σύμφωνα με το Πρόγραμμα Σταθερότητας, ο δείκτης δημόσιου χρέους προς το ΑΕΠ αναμένεται να παραμείνει γύρω στο 10 % του ΑΕΠ το 2017 και να μειωθεί στο 9,5 % περίπου του ΑΕΠ το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι εύλογο για το 2016, αλλά αισιόδοξο για το 2017. Με βάση τις εαρινές προβλέψεις της Επιτροπής του 2016, το διαρθρωτικό ισοζύγιο προβλέπεται να κινηθεί από πλεόνασμα 0,6 % του ΑΕΠ το 2015 σε ισοσκελισμένο προϋπολογισμό το 2016 και σε μικρό έλλειμμα ύψους 0,2 % του ΑΕΠ το 2017, που μπορεί να θεωρηθεί ότι προσεγγίζει τον μεσοπρόθεσμο δημοσιονομικό στόχο. Περαιτέρω αποκλίσεις θα αξιολογηθούν σε σχέση με την απαίτηση για διατήρηση του διαρθρωτικού ισοζυγίου στο επίπεδο του μεσοπρόθεσμου δημοσιονομικού στόχου. Με βάση την αξιολόγηση του Προγράμματος Σταθερότητας και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι η Εσθονία αναμένεται να συμμορφωθεί με τις διατάξεις του συμφώνου Σταθερότητας και Ανάπτυξης.

               (6)

               Η Εσθονία έχει λάβει σημαντικά μέτρα για τη βελτίωση της συμμετοχής στην αγορά εργασίας, μέσω της εφαρμογής, μεταξύ άλλων, της μεταρρύθμισης σχετικά με την ικανότητα εργασίας. Η μεταρρύθμιση αυτή, η οποία τέθηκε σε ισχύ τον Ιανουάριο του 2016 και θα εφαρμοστεί πλήρως από τον Ιανουάριο του 2017, θα αυξήσει τη συνολική προσφορά εργασίας. Θα αποτελέσει πρόκληση η επανένταξη των ατόμων που είναι εκτός αγοράς εργασίας για μεγάλο χρονικό διάστημα. Τίθενται σε εφαρμογή νέα ενεργητικά μέτρα για την αγορά εργασίας με σκοπό να βοηθήσουν τους δικαιούχους της μεταρρύθμισης σχετικά με την ικανότητα εργασίας να εισέλθουν και να παραμείνουν στην αγορά εργασίας, ενώ πραγματοποιήθηκαν επίσης αλλαγές στο σύστημα χρηματοδοτικής στήριξης.

               (7)

               Η Εσθονία έχει λάβει μέτρα για τη βελτίωση των κινήτρων για εργασία με τη μείωση της φορολογικής επιβάρυνσης της εργασίας για όλες τις εισοδηματικές ομάδες, συμπεριλαμβανομένων των ατόμων με χαμηλά εισοδήματα. Αυτό συνέβαλε ενδεχομένως στη μείωση του ποσοστού ανεργίας και στην αύξηση του ποσοστού απασχόλησης των εργαζομένων με χαμηλή εξειδίκευση στην Εσθονία σε σύγκριση με τον μέσο όρο της ΕΕ. Μεταξύ των μέτρων που έχουν ήδη εγκριθεί, προβλέπεται πρόσθετη επιστροφή φόρου από το 2017 για τους χαμηλόμισθους εργαζομένους. Ωστόσο, αυτό οδηγεί σε υψηλούς πραγματικούς οριακούς φορολογικούς συντελεστές, γεγονός που ενδέχεται να δημιουργήσει παγίδα χαμηλού μισθού και να ενθαρρύνει την καταβολή αμοιβών σε φακελάκι. Ο αντίκτυπος των μέτρων αυτών θα γίνει γνωστός μόνον αφότου έχουν αξιολογηθεί.

               (8)

               Η εφαρμογή της στρατηγικής για τη διά βίου μάθηση 2020, σε συνδυασμό με το πρόγραμμα επαγγελματικής εκπαίδευσης και κατάρτισης για την περίοδο 2015-2018, συνέβαλε στην αύξηση της συμμετοχής στην επαγγελματική εκπαίδευση και κατάρτιση και στη σύνδεσή τους με την αγορά εργασίας. Το ποσοστό των σπουδαστών επαγγελματικής εκπαίδευσης και κατάρτισης σε θέσεις μαθητείας αναμένεται να αυξηθεί, αλλά τα ποσοστά εγκατάλειψης στον τομέα της επαγγελματικής εκπαίδευσης και κατάρτισης εξακολουθούν να προκαλούν ανησυχία.

               (9)

               Υπάρχουν ακόμη ορισμένες ελλείψεις όσον αφορά τις θέσεις προσχολικής εκπαίδευσης και φροντίδας για παιδιά ηλικίας 0-3 ετών, αλλά η κατάσταση βελτιώνεται, με επιπλέον θέσεις να δημιουργούνται κάθε έτος.

               (10)

               Η Εσθονία παρουσιάζει τις μεγαλύτερες μισθολογικές διαφορές μεταξύ των δύο φύλων στην Ένωση, της τάξης του 28,3 % το 2014. Το γεγονός αυτό ενέχει τον κίνδυνο να μην αξιοποιείται πλήρως το δυναμικό των γυναικών. Οι μισθολογικές διαφορές μεταξύ των δύο φύλων οφείλονται, μεταξύ άλλων παραγόντων, στον επαγγελματικό και τομεακό διαχωρισμό των φύλων στην αγορά εργασίας, στην έλλειψη διαφάνειας των αμοιβών στον ιδιωτικό τομέα και στις πιο μακροχρόνιες διακοπές της σταδιοδρομίας των γυναικών λόγω ευθυνών φροντίδας που έχουν αναλάβει. Η κυβέρνηση ανακοίνωσε σειρά μέτρων για την αντιμετώπιση των μισθολογικών διαφορών μεταξύ των δύο φύλων. Τα προβλεπόμενα μέτρα πρέπει ακόμη να εγκριθούν και να τεθούν σε εφαρμογή, ενώ έχουν ως στόχο, μεταξύ άλλων, να βελτιώσουν τη συλλογή δεδομένων, να αναθέσουν στις επιθεωρήσεις εργασίας το καθήκον της παρακολούθησης του τρόπου με τον οποίο οι εργοδότες εφαρμόζουν την αρχή των ίσων αμοιβών, να προωθήσουν τη μισθολογική διαφάνεια, να παράσχουν κίνητρα στους πατέρες για λήψη ενός μέρους της γονικής άδειας και να αυξήσουν την πρόσβαση σε υπηρεσίες φροντίδας των παιδιών. Το πρόγραμμα κοινωνικής πρόνοιας 2016-2023 περιλαμβάνει στόχους που άπτονται της ισότητας των φύλων, με μέτρα για την αντιμετώπιση του διαχωρισμού των φύλων στην αγορά εργασίας και την καταπολέμηση των στερεοτύπων. Προβλέπονται μέτρα που θα διευκολύνουν τα καθήκοντα φροντίδας εντός των οικογενειών και θα εντάξουν τα άτομα που παρέχουν φροντίδα στην αγορά εργασίας, με αναμενόμενα θετικά αποτελέσματα όσον αφορά τη συμμετοχή των γυναικών στην αγορά εργασίας.

               (11)

               Στην Εσθονία, η πρόσβαση σε δημόσιες υπηρεσίες δεν διασφαλίζεται σε όλους τους δήμους και εξακολουθεί να αποτελεί πρόβλημα η τοπική παροχή ποιοτικών υπηρεσιών σε τομείς όπως οι μεταφορές, η παιδεία, η μακροχρόνια φροντίδα για τους ηλικιωμένους και άλλες κοινωνικές υπηρεσίες σε τοπικό επίπεδο. Τον Μάρτιο του 2016, η κυβέρνηση υπέβαλε το νομοσχέδιο για τη διοικητική μεταρρύθμιση στο Κοινοβούλιο, ώστε να προετοιμάσει το έδαφος για μεταρρύθμιση της τοπικής αυτοδιοίκησης. Στη μεταρρύθμιση προβλέπονται τόσο εκούσιες συγχωνεύσεις όσο και συγχωνεύσεις κατόπιν κυβερνητικής πρωτοβουλίας, με σκοπό να παρέχονται προσιτές και ποιοτικές υπηρεσίες και να διασφαλιστεί η μεγαλύτερη αποτελεσματικότητα και ικανότητα της διακυβέρνησης. Ο τροποποιημένος νόμος για την κοινωνική πρόνοια καθορίζει ελάχιστες απαιτήσεις για εννέα κοινωνικές υπηρεσίες, αλλά η εφαρμογή του βρίσκεται σε κίνδυνο λόγω των αδυναμιών που παρουσιάζουν οι δήμοι όσον αφορά την παροχή υπηρεσιών. Η προτεινόμενη μεταρρύθμιση της τοπικής αυτοδιοίκησης δεν έχει ακόμη εγκριθεί.

               (12)

               Η Εσθονία έχει ένα από τα υψηλότερα ποσοστά επενδύσεων προς το ΑΕΠ τόσο για τον ιδιωτικό όσο και για τον δημόσιο τομέα. Ωστόσο, η χώρα εξακολουθεί να αντιμετωπίζει ορισμένα προβλήματα όσον αφορά την περαιτέρω βελτίωση του επενδυτικού περιβάλλοντος. Η Εσθονία έλαβε μέτρα για την υλοποίηση της στρατηγικής «Knowledge-based Estonia» για την έρευνα, την ανάπτυξη και την καινοτομία, καθώς και της στρατηγικής για την ανάπτυξη της επιχειρηματικότητας, που από κοινού συνθέτουν το πλαίσιο για την έξυπνη εξειδίκευση. Η εξασφάλιση θετικών συνεργειών μεταξύ αυτών των στρατηγικών μπορεί να συμβάλει στην τόνωση των ιδιωτικών επενδύσεων στην έρευνα, την ανάπτυξη και την καινοτομία, ιδίως επειδή οι επιχειρηματικές επενδύσεις έρευνας και τεχνολογίας μειώθηκαν στο 0,6 % του ΑΕΠ το 2014 και η Εσθονία είναι απίθανο να επιτύχει τον οικείο στόχο του 3 % του ΑΕΠ για την έρευνα, την ανάπτυξη και την καινοτομία το 2020. Ο αριθμός των εταιρειών που συνεργάζονται με ερευνητικά ιδρύματα είναι περιορισμένος, με αποτέλεσμα χαμηλό επίπεδο αιτήσεων για διπλώματα ευρεσιτεχνίας. Στο μεταξύ, τα τελευταία έτη, η συνολική διάρθρωση των εξαγωγών μεταποιημένων προϊόντων της Εσθονίας φαίνεται να έχει μετατοπιστεί προς φθηνότερα αγαθά. Οι ελλείψεις εργατικού δυναμικού και δεξιοτήτων μπορεί να αποτελέσουν εμπόδιο για μεγαλύτερες επενδύσεις σε τομείς υψηλής τεχνολογίας.

               (13)

               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Εσθονίας και τη δημοσίευσε στην έκθεση του 2016 για τη χώρα. Επίσης, αξιολόγησε το Πρόγραμμα Σταθερότητας και το Εθνικό Πρόγραμμα Μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς την Εσθονία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Εσθονία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 και 2 κατωτέρω.

               (14)

               Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σταθερότητας και είναι της γνώμης ότι η Εσθονία αναμένεται να συμμορφωθεί με το σύμφωνο Σταθερότητας και Ανάπτυξης.

         ΣΥΝΙΣΤΑ στην Εσθονία να λάβει μέτρα το 2016 και το 2017 προκειμένου:

               1.

               Να διασφαλίσει την παροχή και την προσβασιμότητα υψηλής ποιότητας δημόσιων υπηρεσιών, ιδίως των κοινωνικών υπηρεσιών, σε τοπικό επίπεδο, μεταξύ άλλων με τη θέσπιση και την εφαρμογή της προτεινόμενης μεταρρύθμισης της τοπικής αυτοδιοίκησης. Να θεσπίσει και να εφαρμόσει μέτρα για τη μείωση των μισθολογικών διαφορών μεταξύ των φύλων, συμπεριλαμβανομένων όσων προβλέπονται στο πρόγραμμα κοινωνικής πρόνοιας.

               2.

               Να προωθήσει τις ιδιωτικές επενδύσεις στην έρευνα, την ανάπτυξη και την καινοτομία, μεταξύ άλλων με την ενίσχυση της συνεργασίας μεταξύ πανεπιστημίων και επιχειρήσεων.

      Βρυξέλλες, 12 Ιουλίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 209 της 2.8.1997, σ. 1.

      (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (3)  ΕΕ C 96 της 11.3.2016, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).


66/464/ΕΟΚ: Σύσταση της Επιτροπής, της 27ης Ιουλίου 1966, η οποία απευθύνεται στα κράτη μέλη και αφορά τον ιατρικό έλεγχο των εργαζομένων που εκτίθενται σε εξαιρετικούς κινδύνους


title: Σύσταση προς το Συμβούλιο σχετικά με την 65η Σύνοδο της Γενικής Συνέλευσης των Ηνωμένων Εθνών Σύσταση του Ευρωπαϊκού Κοινοβουλίου προς το Συμβούλιο, της 25ης Μαρτίου 2010 , σχετικά με την 65η σύνοδο της Γενικής Συνέλευσης των Ηνωμένων Εθνών (2010/2020(INI))

text:
               7.1.2011

               EL

               Επίσημη Εφημερίδα της Ευρωπαϊκής Ένωσης

               CE 4/49

         Πέμπτη 25 Μαρτίου 2010Σύσταση προς το Συμβούλιο σχετικά με την 65η Σύνοδο της Γενικής Συνέλευσης των Ηνωμένων Εθνών
   P7_TA(2010)0084
   Σύσταση του Ευρωπαϊκού Κοινοβουλίου προς το Συμβούλιο, της 25ης Μαρτίου 2010, σχετικά με την 65η σύνοδο της Γενικής Συνέλευσης των Ηνωμένων Εθνών (2010/2020(INI))
   2011/C 4 E/08

      Το Ευρωπαϊκό Κοινοβούλιο,
   έχοντας υπόψη την πρόταση σύστασης προς το Συμβούλιο που υπέβαλε o Alexander Graf Lambsdorff εξ ονόματος της Ομάδας ALDE σχετικά με τις προτεραιότητες της Ευρωπαϊκής Ένωσης για την 65η σύνοδο της Γενικής Συνέλευσης των Ηνωμένων Εθνών (B7-0243/2009),
   έχοντας υπόψη τη σύσταση του Ευρωπαϊκού Κοινοβουλίου, της 24ης Μαρτίου 2009, προς το Συμβούλιο σχετικά με τις προτεραιότητες της ΕΕ για την 64η σύνοδο της Γενικής Συνέλευσης των Ηνωμένων Εθνών (1),
   έχοντας υπόψη τις προτεραιότητες της ΕΕ για την 64η σύνοδο της Γενικής Συνέλευσης των Ηνωμένων Εθνών, που υιοθετήθηκαν από το Συμβούλιο στις 9 Ιουνίου 2009 (10809/09),
   έχοντας υπόψη την 64η σύνοδο της Γενικής Συνέλευσης των Ηνωμένων Εθνών (UNGA), και ειδικότερα τα ακόλουθα ψηφίσματα του εν λόγω οργάνου: «Προς παγκόσμιες εταιρικές σχέσεις» (2), «Γυναίκες και ανάπτυξη» (3), «Διεθνής στρατηγική για τη μείωση των καταστροφών» (4), «Αρμονία με τη φύση» (5), «Η κατάσταση των ανθρώπινων δικαιωμάτων στην Ισλαμική Δημοκρατία του Ιράν» (6), «Προώθηση της δίκαιης γεωγραφικής εκπροσώπησης στα όργανα των συμβάσεων για τα ανθρώπινα δικαιώματα» (7), «Ενίσχυση της διεθνούς συνεργασίας στο πεδίο των ανθρώπινων δικαιωμάτων» (8), «Η παγκοσμιοποίηση και ο αντίκτυπός της στην πλήρη άσκηση όλων των ανθρώπινων δικαιωμάτων» (9), «Ενίσχυση της δράσης των Ηνωμένων Εθνών στο πεδίο των ανθρώπινων δικαιωμάτων μέσω της προαγωγής της διεθνούς συνεργασίας και της σπουδαιότητας της μη επιλεκτικότητας, της αμεροληψίας και της αντικειμενικότητας» (10), «Προαγωγή μιας δημοκρατικής και δίκαιης διεθνούς τάξης πραγμάτων» (11), «Τα δικαιώματα του παιδιού» (12), «Το ανήλικο κορίτσι» (13), «Έκθεση του Συμβουλίου Ανθρώπινων Δικαιωμάτων» (14), «Προστασία του παγκόσμιου κλίματος για την παρούσα και τις μελλοντικές γενιές της ανθρωπότητας» (15), «Συνθήκη για την πλήρη απαγόρευση των πυρηνικών δοκιμών» (16), «Προς έναν κόσμο χωρίς πυρηνικά όπλα: επιταχύνοντας την υλοποίηση των δεσμεύσεων για πυρηνικό αφοπλισμό» (17), «Πυρηνικός αφοπλισμός» (18), «Προαγωγή της πολυμέρειας στον τομέα του αφοπλισμού και της μη διάδοσης των πυρηνικών όπλων» (19),
   έχοντας υπόψη τους αναπτυξιακούς στόχους της Χιλιετηρίδας των Ηνωμένων Εθνών και τις δεσμεύσεις των κρατών μελών της ΕΕ σχετικά με την παροχή βοήθειας για την καταπολέμηση της πείνας και της φτώχειας,
   έχοντας υπόψη την επικείμενη διάσκεψη αναθεώρησης του 2010 των συμβαλλομένων μερών της Συνθήκης για τη μη διάδοση των πυρηνικών όπλων (ΣΜΔ), την αναθεώρηση των αναπτυξιακών στόχων της Χιλιετίας (ΑΣΧ) και την αξιολόγηση του έργου του Συμβουλίου Ανθρώπινων Δικαιωμάτων (ΣΑΔ) και της Επιτροπής Εδραίωσης της Ειρήνης (PBC),
   έχοντας υπόψη τη σύμβαση πλαίσιο των Ηνωμένων Εθνών για την αλλαγή του κλίματος (UNFCCC) και το πρωτόκολλο του Κιότο στην UNFCCC,
   έχοντας υπόψη το ψήφισμά του, της 16ης Δεκεμβρίου 2009, σχετικά με τις προοπτικές για την Αναπτυξιακή Ατζέντα της Ντόχα (DDA) σε συνέχεια της Έβδομης Υπουργικής Διάσκεψης του ΠΟΕ (20),
   έχοντας υπόψη το ψήφισμά του, της 25ης Νοεμβρίου 2009, σχετικά με τη στρατηγική της ΕΕ στη Διάσκεψη της Κοπεγχάγης για την κλιματική αλλαγή (COP 15) (21),
   έχοντας υπόψη το ψήφισμά του, της 22ας Οκτωβρίου 2009, σχετικά με την οικοδόμηση της δημοκρατίας στις εξωτερικές σχέσεις της Ευρωπαϊκής Ένωσης (22),
   έχοντας υπόψη το ψήφισμά του, της 8ης Οκτωβρίου 2009, σχετικά με τις συνέπειες της παγκόσμιας χρηματοπιστωτικής και οικονομικής κρίσης στις αναπτυσσόμενες χώρες και στην αναπτυξιακή συνεργασία (23),
   έχοντας υπόψη το ψήφισμά του, της 7ης Μαΐου 2009, σχετικά με την ενσωμάτωση της διάστασης του φύλου στις εξωτερικές σχέσεις της ΕΕ και την οικοδόμηση της ειρήνης / των εθνών (24),
   έχοντας υπόψη το ψήφισμά του, της 24ης Απριλίου 2009, σχετικά με τη μη διάδοση των πυρηνικών όπλων και το μέλλον της συνθήκης για τη μη διάδοση των πυρηνικών όπλων (ΣΜΔ) (25),
   έχοντας υπόψη τη δήλωσή του, της 22ας Απριλίου 2009, σχετικά με την εκστρατεία «Ας πούμε ΟΧΙ στη βία κατά των γυναικών» (26),
   έχοντας υπόψη το ψήφισμά του, της 24ης Μαρτίου 2009, σχετικά με τις συμβάσεις ΑΣΧ (27),
   έχοντας υπόψη το ψήφισμά του της 9ης Ιουνίου 2005 σχετικά με τη μεταρρύθμιση των Ηνωμένων Εθνών (28),
   έχοντας υπόψη το άρθρο 121, παράγραφος 3, και το άρθρο 97 του Κανονισμού του,
   έχοντας υπόψη την έκθεση της Επιτροπής Εξωτερικών Υποθέσεων και τη γνωμοδότηση της Επιτροπής Ανάπτυξης (A7-0049/2010),

               Α.

               λαμβάνοντας υπόψη ότι το σύστημα των Ηνωμένων Εθνών, αντλώντας νομιμοποίηση από την καθολική συμμετοχή σε αυτό των κρατών του κόσμου, εξακολουθεί να κατέχει κεντρική θέση στις προσπάθειες διαμόρφωσης και ενίσχυσης των μηχανισμών λήψης αποφάσεων σε παγκόσμιο επίπεδο και αντιμετώπισης των παγκόσμιων προκλήσεων μέσω αποτελεσματικής πολυμέρειας βάσει του διεθνούς δικαίου, των αρχών που κατοχυρώνονται στον Χάρτη των Ηνωμένων Εθνών καθώς και της κοινής προσήλωσης στην υλοποίηση των στόχων που υιοθετήθηκαν στην παγκόσμια σύνοδο κορυφής των Ηνωμένων Εθνών του 2005,

               Β.

               λαμβάνοντας υπόψη ότι η Ευρωπαϊκή Ένωση έχει δεσμευθεί για πολυμερή συνεργασία και ενίσχυση του συστήματος των Ηνωμένων Εθνών· λαμβάνοντας, συνεπώς, υπόψη ότι η ΕΕ πρέπει να αποτελέσει κινητήρια δύναμη στις προσπάθειες μεταρρύθμισης του οργανισμού και να συνεχίσει να στηρίζει σθεναρά τον σημαντικό του ρόλο στο διεθνές σύστημα,

               Γ.

               λαμβάνοντας υπόψη ότι η τρέχουσα διάρθρωση του Συμβουλίου Ασφαλείας των Ηνωμένων Εθνών δεν αντικατοπτρίζει τις πραγματικότητες και τις ανάγκες του 21ου αιώνα· λαμβάνοντας υπόψη ότι ο Γενικός Γραμματέας των Ηνωμένων Εθνών θεωρεί τη μεταρρύθμιση του Συμβουλίου Ασφαλείας τμήμα των συνεχιζόμενων προσπαθειών προκειμένου αυτό το απαραίτητο όργανο να καταστεί ευρύτερα αντιπροσωπευτικό και πιο αποτελεσματικό,

               Δ.

               λαμβάνοντας υπόψη ότι η ΕΕ και τα κράτη μέλη της είναι οι μεγαλύτεροι χορηγοί του συστήματος των Ηνωμένων Εθνών παρέχοντας περίπου το 40 % του εκτιμώμενου προϋπολογισμού των Ηνωμένων Εθνών, ποσοστό μεγαλύτερο του 40 % του κόστους δραστηριοτήτων διατήρησης της ειρήνης και ποσοστό 12 % των στρατευμάτων, καθώς και περισσότερο από το ήμισυ της βασικής χρηματοδότησης των ταμείων και των προγραμμάτων των Ηνωμένων Εθνών,

               Ε.

               λαμβάνοντας υπόψη ότι, σύμφωνα με τη Συνθήκη της Λισαβόνας, η Ευρωπαϊκή Ένωση εφεξής θα εκπροσωπείται ενιαία στις διεθνείς της σχέσεις και στα διεθνή φόρουμ, από την Αντιπρόεδρο της Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφάλειας («Αντιπρόεδρος / Ύπατη Εκπρόσωπος») με την υποστήριξη μιας νέας διπλωματικής υπηρεσίας της ΕΕ· λαμβάνοντας υπόψη ότι η Συνθήκη της Λισαβόνας έχει επίσης επιφέρει αλλαγές στις αρμοδιότητες που άπτονται των εξωτερικών πολιτικών της Ένωσης, όπως η αυξημένη ενσωμάτωση των διαφορετικών συνιστωσών της εξωτερικής δράσης της Ένωσης, κυρίως της αναπτυξιακής πολιτικής,

               ΣΤ.

               λαμβάνοντας υπόψη ότι η ΕΕ θα πρέπει να διαδεχθεί την ΕΚ ως παρατηρητής στη Γενική Συνέλευση των Ηνωμένων Εθνών και σε άλλους φορείς των Ηνωμένων Εθνών, ως συμβαλλόμενο μέρος σε αρκετές συμβάσεις των Ηνωμένων Εθνών και, σε ορισμένες εξαιρετικές περιπτώσεις, όπως στον Οργανισμός Επισιτισμού και Γεωργίας των Ηνωμένων Εθνών (FAO), ως μέλος,

               Ζ.

               λαμβάνοντας υπόψη ότι τα κράτη μέλη της ΕΕ διαφώνησαν πρόσφατα σχετικά με το αν θα παραστούν στη διάσκεψη αναθεώρησης του Durban κατά του ρατσισμού· λαμβάνοντας υπόψη ότι προέκυψαν διαφορές κατά τον έλεγχο από μέρους της ΕΕ των επιδόσεων της Κίνας στον τομέα των ανθρώπινων δικαιωμάτων στο Συμβούλιο Ανθρώπινων Δικαιωμάτων του ΟΗΕ και κατά την ψηφοφορία επί της έκθεσης Goldstone· λαμβάνοντας υπόψη ότι όλα αυτά λειτούργησαν σε βάρος της επιρροής της ΕΕ και της ικανότητάς της να προβάλλει τις αξίες της στα Ηνωμένα Έθνη,

               Η.

               λαμβάνοντας υπόψη ότι η αυξανόμενη και ανεξέλεγκτη διάδοση των πυρηνικών όπλων αποτελεί ολοένα μεγαλύτερη απειλή για τον ελεύθερο κόσμο· λαμβάνοντας υπόψη ότι η ενίσχυση και των τριών πυλώνων της Συνθήκης για τη μη διάδοση των πυρηνικών όπλων (ΣΜΔ), ήτοι της μη διάδοσης, του αφοπλισμού και της συνεργασίας στον τομέα της μη στρατιωτικής χρήσης της πυρηνικής ενέργειας, θα αποτελέσει κεντρικό ζήτημα στην επικείμενη διάσκεψη αναθεώρησης της ΣΜΔ,

               Θ.

               λαμβάνοντας υπόψη ότι, υποστηρίζοντας το 2000 τη δήλωση της Χιλιετίας για την ανάπτυξη, η Ευρωπαϊκή Ένωση ανέλαβε να μειώσει κατά το ήμισυ την ακραία φτώχεια παγκοσμίως έως το έτος 2015, εστιάζοντας συγχρόνως τις προσπάθειές της στην πρόοδο ως προς την υλοποίηση των οκτώ αναπτυξιακών στόχων της Χιλιετίας (ΑΣΧ),

               Ι.

               λαμβάνοντας υπόψη ότι οι θεσμικές καινοτομίες ως προς την ισόρροπη εκπροσώπηση των φύλων στο εσωτερικό του συστήματος των Ηνωμένων Εθνών πρέπει να δώσουν νέα ώθηση στις προσπάθειες επίτευξης μιας ολιστικής και συνεκτικής προσέγγισης όσον αφορά την ενσωμάτωση της διάστασης του φύλου και την ενδυνάμωση των γυναικών,

               ΙΑ.

               λαμβάνοντας υπόψη ότι οι διαπραγματεύσεις για μια διεξοδική και νομικώς δεσμευτική διεθνή συμφωνία για την αλλαγή του κλίματος για την περίοδο μετά το 2012 αναμένεται να οδηγήσουν σε συμφωνία στην Πόλη του Μεξικού τον Δεκέμβριο του 2010· λαμβάνοντας υπόψη ότι η αλλαγή του κλίματος ενδέχεται να επιτείνει τον κίνδυνο συγκρούσεων για φυσικούς πόρους,

         1.   απευθύνει προς το Συμβούλιο τις ακόλουθες συστάσεις:

         Η Ευρωπαϊκή Ένωση στα Ηνωμένα Έθνη

               α)

               να προωθήσει, μέσω ενισχυμένου διαλόγου με τους κυριότερους εταίρους, την αποτελεσματική πολυμέρεια προκειμένου να αναπτυχθεί ένας ισχυρότερος ΟΗΕ· να προαγάγει στους κόλπους του ΟΗΕ την κοινή, συνεκτική και συνεπή προσέγγιση της ΕΕ την οποία προσδοκούν και άλλα μέλη,

               β)

               να επιδιώξει να προβάλει στο εσωτερικό του συστήματος των Ηνωμένων Εθνών τον ρόλο της ως έντιμου διαμεσολαβητή μεταξύ διαφορετικών ομάδων συμμετεχόντων, με σκοπό την καλλιέργεια της αλληλοκατανόησης και μιας μεγαλύτερης συνεκτικότητας μεταξύ των τριών πυλώνων των Ηνωμένων Εθνών (ειρήνη και ασφάλεια, ανάπτυξη και ανθρώπινα δικαιώματα)· να προαγάγει ενεργά και να αντιμετωπίσει συστηματικά τη σπουδαιότητα της αποτελεσματικής πολυμερούς προσέγγισης στους διμερείς της διαλόγους,

               γ)

               να ασκήσει πίεση για την αναζήτηση λύσεων οι οποίες να καθιστούν πιο ορατό μεταξύ των κρατών μελών του ΟΗΕ τον ενισχυμένο εξωτερικό ρόλο και τις αυξημένες ευθύνες της Ένωσης, ιδίως όσον αφορά την εξασφάλιση επαρκούς χρόνου ομιλίας καθώς και του δικαιώματος πρωτοβουλίας στη Γενική Συνέλευση των Ηνωμένων Εθνών· να αξιοποιήσει πλήρως όλα τα διαθέσιμα ευρωπαϊκά μέσα εξωτερικής δράσης για την πραγματοποίηση αποτελεσματικών και συνεκτικών παρεμβάσεων της ΕΕ στα Ηνωμένα Έθνη και να διασφαλίσει ότι η αντιπροσωπεία της ΕΕ στον Οργανισμό Ηνωμένων Εθνών στη Νέα Υόρκη διαθέτει όλα τα αναγκαία μέσα που θα της επιτρέψουν να ανταποκριθεί στον ενισχυμένο ρόλο της, ιδίως από άποψη προσωπικού,

               δ)

               να διασφαλίσει ότι η ΕΕ θα ομιλεί με μία φωνή ώστε να κάνει τη θέση της να ακουστεί, αντλώντας συγχρόνως διδάγματα από τη διάσκεψη της Κοπεγχάγης για το κλίμα του Δεκεμβρίου του 2009,

               ε)

               να μεριμνήσει ώστε να εκπροσωπούνται με αποτελεσματικό και συνεκτικό τρόπο οι αξίες και τα συμφέροντα της Ένωσης στο σύστημα των Ηνωμένων Εθνών· σε αυτό το πλαίσιο, να καταβάλει προσπάθειες ώστε να διασφαλίσει ότι οι υποψηφιότητες κρατών μελών της ΕΕ για την ανάληψη σημαντικών αξιωμάτων στον Οργανισμό Ηνωμένων Εθνών, οι οποίες έχουν συμφωνηθεί μεταξύ των κρατών μελών της ΕΕ, θα έχουν την πλήρη στήριξη της Ένωσης· να προβάλει τον ρόλο της ως συνεκτικής δύναμης η οποία μπορεί να δρα αποτελεσματικά, ιδίως σε σημαντικές ψηφοφορίες, με σκοπό την επίτευξη ενιαίων θέσεων,

               στ)

               να επιδιώξει πιο ουσιαστική συνεργασία και διάλογο με τη νέα κυβέρνηση των ΗΠΑ και με αναδυόμενους παγκόσμιους και περιφερειακούς παράγοντες, όπως η Κίνα, η Ινδία και η Βραζιλία, με στόχο να βρει ένα κοινό πρόγραμμα και κοινές λύσεις για τις παγκόσμιες προκλήσεις σε πολυμερές πλαίσιο,

               ζ)

               να βελτιώσει, ενόψει των νέων δυνατοτήτων της ΕΕ σε επίπεδο εσωτερικού συντονισμού και την εξωτερικής εκπροσώπησης, τον μακροπρόθεσμο προγραμματισμό της Ένωσης, ιδίως όσον αφορά σημαντικές επικείμενες διοργανώσεις του ΟΗΕ, όπως η αναθεώρηση των ΑΣΧ και η διάσκεψη αναθεώρησης της ΣΜΔ το 2010, καθώς και οι αξιολογήσεις του έργου του Συμβουλίου Ανθρώπινων Δικαιωμάτων και της Επιτροπής Εδραίωσης της Ειρήνης (PBC) το 2011,

         Η παγκόσμια διακυβέρνηση και η μεταρρύθμιση του Οργανισμού Ηνωμένων Εθνών

               η)

               να διαδραματίσει πρωταγωνιστικό ρόλο στον υπό εξέλιξη διάλογο σχετικά με την παγκόσμια διακυβέρνηση και να διασφαλίσει τη σαφή διασύνδεση μεταξύ του έργου της G20 και του ΟΗΕ, ως νόμιμου οργάνου για την ανάληψη παγκόσμιας δράσης,

               θ)

               να αναλάβει συγκεκριμένη δράση και νέες πρωτοβουλίες όσον αφορά τη στήριξη της διαδικασίας μεταρρύθμισης του συστήματος των Ηνωμένων Εθνών, τονίζοντας την ανάγκη για ολοκληρωμένη μεταρρύθμιση του Συμβουλίου Ασφαλείας ως προς όλες τις πτυχές του,

               ι)

               να απευθύνει έκκληση στην Αντιπρόεδρο/Ύπατη Εκπρόσωπο να διαμορφώσει μια πιο συνεκτική θέση μεταξύ των κρατών μελών της ΕΕ σχετικά με τη μεταρρύθμιση του Συμβουλίου Ασφαλείας του ΟΗΕ και να προωθήσει τη θέση αυτή στον ΟΗΕ· να υπογραμμίσει ότι η δημιουργία έδρας της ΕΕ σε ένα διερυμένο Συμβούλιο Ασφαλείας εξακολουθεί να αποτελεί στόχο της Ευρωπαϊκής Ένωσης,

               ια)

               να προωθήσει μεγαλύτερη συμμετοχή των εθνικών και διεθνικών κοινοβουλίων στις δραστηριότητες των Ηνωμένων Εθνών με στόχο την ενίσχυση της δημοκρατικής φύσης των Ηνωμένων Εθνών, των προγραμμάτων τους και των φορέων τους, και να στηρίξει πρωτοβουλίες της κοινωνίας των πολιτών και των κοινοβουλίων με τον στόχο αυτόν,

               ιβ)

               να εντείνει τις προσπάθειες αναζωογόνησης της Γενικής Συνέλευσης του ΟΗΕ, σε αρμονική συνεργασία με τους κυριότερους εταίρους, μετατρέποντας τις προτάσεις των ειδικών ομάδων εργασίας και τις συστάσεις αξιωματούχων του ΟΗΕ, όπως του προέδρου της 64ης συνόδου της Γενικής Συνέλευσης των Ηνωμένων Εθνών, σε συγκεκριμένα μέτρα ενίσχυσης του ρόλου, του κύρους, της απόδοσης και της αποτελεσματικότητας της Συνέλευσης, καθώς και να συμβάλει στην ενίσχυση της διαφάνειας του έργου της,

               ιγ)

               να συμβάλει στην εφαρμογή του νέου συστήματος ισόρροπης εκπροσώπησης των φύλων καθώς και των συναφών θεσμικών καινοτομιών με σκοπό τη δημιουργία, όσο το δυνατόν συντομότερα, ενός πιο συνεκτικού σύνθετου οργανισμού ο οποίος θα εργάζεται για την προαγωγή της ισότητας των φύλων και την προστασία και ενδυνάμωση των γυναικών, μεταξύ άλλων σε καταστάσεις συγκρούσεων και περιόδους μετά από κρίσεις,

         Ειρήνη και ασφάλεια

               ιδ)

               να στηρίξει πλήρως τις προσπάθειες του Γενικού Γραμματέα του ΟΗΕ με σκοπό τον καλύτερο ορισμό της έννοιας της αρχής της «Ευθύνης Προστασίας» (Responsibility to Protect - R2P), ώστε να τονιστεί η σπουδαιότητά της για την πρόληψη συρράξεων με ταυτόχρονη ενθάρρυνση της εφαρμογής της,

               ιε)

               να στηρίξει την πρωτοβουλία των κρατών μελών της ΕΕ για την έγκριση ψηφίσματος του ΟΗΕ σχετικά με τα χημικά όπλα που απορρίπτονται στη θάλασσα και την απειλή που συνιστούν για την οικολογία, την υγεία, την ασφάλεια και την οικονομία, καθώς και σχετικά με την ανάγκη ενίσχυσης της διεθνούς και περιφερειακής συνεργασίας για το θέμα αυτό και ανταλλαγής πληροφοριών, εμπειρίας και τεχνολογιών σε εθελοντική βάση,

      Διαχείριση κρίσεων, διατήρηση και εδραίωση της ειρήνης

               ιστ)

               να συμβάλει στην ενίσχυση του ειρηνευτικού δυναμικού του ΟΗΕ έτσι ώστε να ελαχιστοποιηθεί ο κίνδυνος υπερέκτασης των δυνάμεών του και να προωθηθεί η ενσωμάτωση της έννοιας της οικοδόμησης της ειρήνης στις δράσεις αποκατάστασης της ειρήνης· να διαδραματίσει ηγετικό ρόλο στην προσπάθεια αναζήτησης νέων οριζόντων για την ειρηνευτική δράση του ΟΗΕ, δίνοντας έμφαση στις συνέργειες μεταξύ του στρατιωτικού και του πολιτικού τομέα και βελτιώνοντας τον συντονισμό μεταξύ διάφορων περιφερειακών εταίρων, ιδίως μεταξύ της ΕΕ και της Αφρικανικής Ένωσης,

               ιζ)

               να βελτιώσει, στο πλαίσιο της εταιρικής σχέσης ΕΕ-ΟΗΕ, την ανάπτυξη μεικτών ειρηνευτικών δυνάμεων σε αποστολές για τις οποίες υπάρχει εντολή των Ηνωμένων Εθνών· να ενθαρρύνει τα αντίστοιχα όργανα του ΟΗΕ να ενισχύσουν περαιτέρω τις διεθνείς και περιφερειακές εταιρικές σχέσεις για την αποκατάσταση της ειρήνης, ειδικότερα προκειμένου να διασφαλιστεί η βέλτιστη δυνατή χρήση των περιορισμένων πόρων,

               ιη)

               να καταβάλει προσπάθειες για την ανάπτυξη συνεκτικής θέσης και δράσεων της ΕΕ όσον αφορά την αξιολόγηση του έργου της Επιτροπής Εδραίωσης της Ειρήνης το 2011· να στηρίξει τις προσπάθειες διεύρυνσης του ρόλου της Επιτροπής Εδραίωσης της Ειρήνης όσον αφορά τη διευκόλυνση και την εξασφάλιση της βιωσιμότητας των ειρηνευτικών συμφωνιών και να ενισχύσει τον συμβουλευτικό ρόλο της έναντι του Συμβουλίου Ασφαλείας,

               ιθ)

               να συνεχίσει να προάγει τη συνεργασία ΕΕ-ΟΗΕ στον τομέα της αποκατάστασης μετά την κρίση και να στοχεύει σε ολοκληρωμένες προσεγγίσεις για τη διατήρηση της ειρήνης, την πρόληψη των συγκρούσεων και την αντιμετώπιση ευρέος φάσματος πολιτικών, οικονομικών, κοινωνικών και περιβαλλοντικών συνθηκών που συμβάλλουν στην κλιμάκωση των συγκρούσεων στις κοινωνίες,

      Πυρηνικός αφοπλισμός και μη διάδοση των πυρηνικών όπλων, συμβατικός αφοπλισμός και έλεγχος των εξοπλισμών, καταπολέμηση της τρομοκρατίας

               κ)

               να συνεργαστεί με συνεκτικότητα, συνέπεια και αποτελεσματικότητα με τα κράτη μέλη της ΕΕ με σκοπό την επιτυχή έκβαση της διάσκεψης αναθεώρησης της ΣΜΔ του 2010· να δεσμευτεί υπέρ του πλήρους πυρηνικού αφοπλισμού σύμφωνα με το ψήφισμα 1887 του Συμβουλίου Ασφαλείας του ΟΗΕ, υιοθετώντας τον στόχο ενός κόσμου απαλλαγμένου από τα πυρηνικά όπλα, μόλις υπάρξουν οι προϋποθέσεις, και του αφοπλισμού βάσει αυστηρού και αποτελεσματικού διεθνούς ελέγχου· να εμβαθύνει τον διάλογό του με όλες τις πυρηνικές δυνάμεις για τη διαμόρφωση ενός κοινού προγράμματος και ενός συγκεκριμένου χρονοδιαγράμματος με σκοπό την προοδευτική εξάλειψη και την τελική εξάλειψη των αποθεμάτων πυρηνικών κεφαλών, με παράλληλη βελτίωση των μέσων επαλήθευσης· να ζητήσει επιτακτικά την κύρωση και την έναρξη ισχύος της συνθήκης για την πλήρη απαγόρευση των πυρηνικών δοκιμών (CTBT),

               κα)

               να στηρίξει την κυβέρνηση των ΗΠΑ όσον αφορά τη δεδηλωμένη προσήλωσή της στον παγκόσμιο πυρηνικό αφοπλισμό, που έχει ενθαρρυνθεί από το όραμα του προέδρου Obama για έναν κόσμο χωρίς πυρηνικά όπλα, και να επιδοκιμάσει τις διάφορες πρωτοβουλίες που αναλαμβάνουν ορισμένα κράτη μέλη της ΕΕ για τη διαπραγμάτευση της απόσυρσης των πυρηνικών όπλων από το ευρωπαϊκό έδαφος με την πλήρη συνεργασία της Ρωσίας, προκειμένου η απόσυρση να είναι αναλογική,

               κβ)

               να υπογραμμίσει την ανάγκη για αποτελεσματικό έλεγχο των εξοπλισμών, συμπεριλαμβανομένων των φορητών όπλων και των πυρομαχικών που περιέχουν απεμπλουτισμένο ουράνιο, και να ασκήσει την επιρροή του για να στηρίξει ευρύτερες, πρακτικότερες και αποτελεσματικότερες προσπάθειες και μέτρα αφοπλισμού· να τονίσει την ανάγκη για πλήρη υλοποίηση της Σύμβασης για τα χημικά όπλα (CWC), της Σύμβασης για τα βιολογικά και τοξινικά όπλα (BTWC), της Σύμβασης για τα πυρομαχικά διασποράς (CCM) και της Σύμβασης για τις νάρκες κατά προσωπικού (APMC), υπογραμμίζοντας ταυτόχρονα την ανάγκη για περαιτέρω ανάπτυξη του διεθνούς καθεστώτος κατά της διασποράς όπλων μαζικής καταστροφής,

               κγ)

               να ενισχύσει τη συνεργασία και τον συντονισμό με σημαντικούς εταίρους στον αγώνα κατά της τρομοκρατίας, με βάση τον πλήρη σεβασμό του διεθνούς δικαίου και των ανθρώπινων δικαιωμάτων, και να στηρίξει τις πολυμερείς προσπάθειες του ΟΗΕ κατά της τρομοκρατίας (συμπεριλαμβανομένων ενεργειών για να εναρμονισθεί το σύστημα του καταλόγου τρομοκρατών του ΟΗΕ προς τα πρότυπα του διεθνούς δικαίου ανθρώπινων δικαιωμάτων), καθώς και την αποτελεσματική υλοποίηση της παγκόσμιας στρατηγικής των Ηνωμένων Εθνών κατά της τρομοκρατίας· να εντείνει τις προσπάθειες για την επίτευξη συμφωνίας και τη σύναψη ολοκληρωμένης σύμβασης σχετικά με τη διεθνή τρομοκρατία· να δείχνει πνεύμα στενής συνεργασίας σε περιπτώσεις στις οποίες κινδυνεύουν οι ζωές ομήρων,

         Ανάπτυξη και αλλαγή του κλίματος

               κδ)

               να διαδραματίσει πρωταγωνιστικό ρόλο στην ενίσχυση της αποτελεσματικότητας της αναπτυξιακής βοήθειας που παρέχει ο ΟΗΕ, καθόσον ο σημερινός κατακερματισμός ενέχει τον κίνδυνο προοδευτικής περιθωριοποίησης του ΟΗΕ ως πρωταγωνιστικού παράγοντα στον τομέα της ανάπτυξης· να επιμείνει στην αναγκαιότητα ενός πιο συνεκτικού προγραμματικού και επιχειρησιακού πλαισίου του ΟΗΕ προκειμένου να μεγιστοποιηθεί ο αντίκτυπος της αναπτυξιακής βοήθειας του ΟΗΕ,

               κε)

               να επιμείνει να μην χρησιμοποιηθεί η κρίση ως δικαιολογία για να αποφευχθεί ή να καθυστερήσει η απαραίτητη παγκόσμια αντίδραση στην αλλαγή του κλίματος και την περιβαλλοντική υποβάθμιση, και να χρησιμοποιηθεί αντ’ αυτού η αντίδραση στην κρίση ως ευκαιρία για τη θεμελίωση μιας νέας και σύγχρονης πράσινης οικονομίας· σε αυτό το πλαίσιο, η πρωτοβουλία πράσινης οικονομίας, που δρομολογήθηκε από το πρόγραμμα των Ηνωμένων Εθνών για το περιβάλλον, πρέπει να υποστηριχθεί πλήρως και οι σχετικές συζητήσεις για μια παγκόσμια πράσινη νέα συμφωνία πρέπει να ενθαρρυνθούν,

               κστ)

               να τονίσει την ανάγκη για βιώσιμη οικονομική μεγέθυνση και ανάπτυξη,

               κζ)

               να επαναβεβαιώσει την αρχή σύμφωνα με την οποία η πολιτική αναπτυξιακής βοήθειας πρέπει να σχεδιάζεται στο πλαίσιο εταιρικής σχέσης με τις αποδέκτριες χώρες,

      Αναπτυξιακοί στόχοι της Χιλιετηρίδας

               κη)

               κατά την προετοιμασία για τη διάσκεψη αναθεώρησης των ΑΣΧ, να επιβεβαιώσει εκ νέου τη δέσμευσή του ότι οι ΑΣΧ πρέπει να επιτευχθούν έως το 2015· να απευθύνει έκκληση σε όλους τους εταίρους του να πράξουν το ίδιο, επισημαίνοντας το γεγονός ότι οι δωρητές δεν εκπληρώνουν το σύνολο των υποχρεώσεων που ανέλαβαν το 2005 όσον αφορά τις ετήσιες ροές βοήθειας, καθώς και ότι η συνολική πρόοδος είναι υπερβολικά βραδεία για να καταστεί δυνατή η επίτευξη των περισσότερων στόχων έως το 2015,

               κθ)

               να αναλάβει ισχυρό ηγετικό ρόλο ενόψει της υψηλού επιπέδου συνόδου ολομελείας για τους ΑΣΧ, προωθώντας ιδιαίτερα τους ακόλουθους στόχους:

                           —

                           να τονισθεί εκ νέου ότι οι ΑΣΧ είναι το ελάχιστο που πρέπει να επιτευχθεί έως το 2015, με καταπολέμηση κάθε προσπάθειας μετριασμού, εξασθένησης ή καθυστέρησης σε σχέση με τα υπεσχημένα·

                           —

                           σύναψη συμφωνίας μεταξύ ανεπτυγμένων και αναπτυσσόμενων χωρών για ταχύτερη δράση που θα περιλαμβάνει σαφή και συγκεκριμένα σχέδια και δεσμεύσεις, δεδομένου ότι οι ΑΣΧ και οι υποσχέσεις πόρρω απέχουν από το να τηρηθούν και άνω του ενός δισ. άτομα εξακολουθούν να διαβιούν υπό συνθήκες εξαιρετικής φτώχειας, ενώ ο αριθμός αυτός αναμένεται να αυξηθεί·

                           —

                           να δοθεί μια σαφής ένδειξη ότι θα εγκριθεί πριν από το 2015 μια νέα, ακόμη πιο φιλόδοξη ατζέντα για την εκρίζωση της φτώχειας, που θα εξασφαλίζει συνεχείς προσπάθειες για την πλήρη επίτευξη του στόχου αυτού·

                           —

                           άσκηση πίεσης για καλύτερο συντονισμό μεταξύ των υπηρεσιών του ΟΗΕ και για ένα συνεπέστερο επιχειρησιακό πλαίσιο του ΟΗΕ, προκειμένου να αποφεύγεται ο κατακερματισμός και έτσι να καταστεί δυνατή η επίτευξη των ΑΣΧ,

               λ)

               να δηλωθεί απερίφραστα ότι η υλοποίηση των ΑΣΧ δεν είναι μόνον ηθική υποχρέωση, αλλά συμβάλλει επίσης σημαντικά στην προώθηση της ευημερίας, της σταθερότητας, της ασφάλειας και της κοινωνικής δικαιοσύνης στον κόσμο,

               λα)

               να υπογραμμισθεί ότι η διεθνής κοινότητα πρέπει να καταβάλει επιπλέον προσπάθειες για την αντιμετώπιση των δυσμενών επιπτώσεων της παγκόσμιας οικονομικής κρίσης και της κλιματικής αλλαγής στις αναπτυσσόμενες χώρες· να προτείνει καινοτόμους μηχανισμούς χρηματοδότησης, όπως έναν διεθνή φόρο στις χρηματοπιστωτικές συναλλαγές,

               λβ)

               να υπάρξουν συγκεκριμένες δεσμεύσεις προκειμένου να εξασφαλισθεί καλύτερος συντονισμός, συνέπεια στην πολιτική και η επίτευξη του ΑΣΧ 8, καθώς και να μειωθεί το χρηματοδοτικό χάσμα προκειμένου να επιτευχθεί ο στόχος του Gleneagles του 2010 και να ανέλθει το σύνολο της δημόσιας αναπτυξιακής βοήθειας (ΔΑΒ) σε 154 δισ. δολάρια (σε τιμές 2008),

               λγ)

               να επιβεβαιώσει εκ νέου, στο πλαίσιο της υψηλού επιπέδου συνόδου ολομελείας για τους ΑΣΧ, τη συλλογική του δέσμευση για τη διάθεση του 0,7 % του ΑΕΕ σε ΔΑΒ έως το 2015, βάσει σαφών και δεσμευτικών χρονοδιαγραμμάτων που θα ισχύουν για κάθε κράτος μέλος,

               λδ)

               να εμμείνει στη θέση ότι οι πόροι που έχουν διατεθεί για την επίτευξη των ΑΣΧ δεν πρέπει να χρησιμοποιούνται για την αντιμετώπιση των επιπτώσεων της χρηματοπιστωτικής και της κλιματικής κρίσης· αντ’ αυτού, να κινητοποιήσει πρόσθετους πόρους και να δρομολογήσει αποτελεσματικότερη δράση για την επίτευξη στόχων ως προς τους οποίους η πρόοδος είναι υπερβολικά περιορισμένη, όπως ο ΑΣΧ5 (μητρική υγεία) και ο ΑΣΧ4 (παιδική θνησιμότητα)· να εστιάσει την προσοχή στην επανενεργοποίηση των ΑΣΧ σύμφωνα με μια ατζέντα και έναν χάρτη πορείας για την περίοδο 2010-2015,

         Αλλαγή του κλίματος

               λε)

               να προωθήσει συζήτηση ενόψει της επικείμενης διάσκεψης των μερών της σύμβασης πλαισίου των Ηνωμένων Εθνών για την αλλαγή του κλίματος (COP16) στο Μεξικό τον Δεκέμβριο του 2010, και να ξεκινήσει προσπάθειες για τη δημιουργία συναίνεσης ως προς την έγκριση μιας νέας δεσμευτικής διεθνούς συμφωνίας για την αλλαγή του κλίματος για την περίοδο μετά το 2012,

               λστ)

               να αποφύγει τα οργανωτικά και διαρθρωτικά σφάλματα της COP15 στην Κοπεγχάγη, τα οποία είχαν ως αποτέλεσμα να μην επιτευχθεί διεθνής δεσμευτική συμφωνία, προτείνοντας συγκεκριμένους κανόνες ψηφοφορίας, βάσει σημαντικών πλειοψηφιών, έτσι ώστε να διευκολυνθεί η πρόοδος των διαπραγματεύσεων,

         Ανθρώπινα δικαιώματα

      Θεσμικά θέματα

               λζ)

               να παροτρύνει την Αντιπρόεδρο/Ύπατη Εκπρόσωπο να εκφράζεται με μία φωνή εξ ονόματος όλων των κρατών μελών της ΕΕ όταν αναφέρεται σε θέματα που άπτονται των ανθρώπινων δικαιωμάτων, καθώς επίσης και να καλέσει όλα τα κράτη μέλη να δίνουν έμφαση σε αυτές τις ενιαίες θέσεις της ΕΕ, προκειμένου να τους προσδίδουν μεγαλύτερο κύρος, λαμβάνοντας υπόψη ότι, σύμφωνα με το άρθρο 21 της ΣΕΕ, η οικουμενικότητα και το αδιαίρετο των ανθρώπινων δικαιωμάτων και των θεμελιωδών ελευθεριών είναι μία από τις αρχές που καθοδηγούν τη δράση της Ένωσης στη διεθνή σκηνή, και ότι η στήριξη της δημοκρατίας και των ανθρώπινων δικαιωμάτων είναι ένας από τους στόχους της εξωτερικής της δράσης,

               λη)

               να διαμορφώσει, στο πλαίσιο έγκαιρου και ουσιαστικού διαλόγου με τα κράτη μέλη της ΕΕ και τα μέλη του ΟΗΕ, μια αποτελεσματική και ενεργητική στρατηγική διαπραγμάτευσης καθώς και μια κοινή θέση ως προς την αξιολόγηση του έργου του Συμβουλίου Ανθρώπινων Δικαιωμάτων (ΣΑΔ) το 2011, λαμβάνοντας υπόψη ότι η αναθεώρηση των μεθόδων εργασίας θα διεξαχθεί στη Γενεύη, ενώ η συζήτηση για το καθεστώς του φορέα θα διεξαχθεί στη Νέα Υόρκη· να ενισχύσει την Τρίτη Επιτροπή, στην οποία η συμμετοχή είναι καθολική, ως δίαυλο επικοινωνίας για τις υποθέσεις ανθρώπινων δικαιωμάτων που συζητούνται στο ΣΑΔ, έχοντας υπόψη ότι η Τρίτη Επιτροπή θα μπορούσε επίσης να αντισταθμίσει τις ελλείψεις του ΣΑΔ,

               λθ)

               να συμφωνήσει με διαπεριφερειακούς εταίρους, στο πλαίσιο της αναθεώρησης του ΣΑΔ, για τα κριτήρια συμμετοχής και να καθορίσει κατευθυντήριες γραμμές που θα χρησιμοποιηθούν κατά την εκλογή του ΣΑΔ· να προωθήσει την ενίσχυση του ΣΑΔ και των ειδικών διαδικασιών χωρίς να ανοίξει τη δέσμη της θεσμικής οικοδόμησης και με διατήρηση της ανεξαρτησίας της Ύπατης Αρμοστείας Ανθρώπινων Δικαιωμάτων (HCHR)· να υποστηρίξει τη δυνατότητα του ΣΑΔ να αντιμετωπίζει συγκεκριμένες παραβιάσεις ανθρώπινων δικαιωμάτων μέσω ψηφισμάτων που αφορούν συγκεκριμένες χώρες,

               μ)

               να στηρίξει τον νέο Αναπληρωτή Γενικό Γραμματέα της Ύπατης Αρμοστείας Ανθρώπινων Δικαιωμάτων, προκειμένου να ενσωματωθούν οι πτυχές των ανθρώπινων δικαιωμάτων στις καίριες πολιτικές και διοικητικές αποφάσεις που λαμβάνονται στην έδρα του ΟΗΕ στη Νέα Υόρκη,

      Θέματα ανθρώπινων δικαιωμάτων

               μα)

               να ταχθεί σθεναρά υπέρ της άποψης ότι η Γενική Συνέλευση των Ηνωμένων Εθνών πρέπει να συνεχίσει να αντιμετωπίζει καταστάσεις που αφορούν συγκεκριμένες χώρες στο πλαίσιο ψηφισμάτων, προσπαθώντας συγχρόνως να αποφεύγεται η χρήση «προτάσεων μη ανάληψης δράσης»,

               μβ)

               να αναλάβει ηγετικό ρόλο κατά την προώθηση και την προστασία των ανθρώπινων δικαιωμάτων, συμπεριλαμβανομένων των δικαιωμάτων των μελών ευάλωτων ομάδων και μειονοτήτων, της ελευθερίας της έκφρασης και των μέσων ενημέρωσης, της θρησκευτικής ελευθερίας, των δικαιωμάτων του παιδιού, της προστασίας των προασπιστών των ανθρώπινων δικαιωμάτων και της συνεργασίας με την κοινωνία των πολιτών,

               μγ)

               να υποστηρίξει σθεναρά την απόδοση προτεραιότητας στα ανθρώπινα δικαιώματα κατά τη διαμόρφωση της αντίδρασης στην παγκόσμια οικονομική ύφεση, διότι ο αρνητικός της αντίκτυπος γίνεται δυσανάλογα αισθητός στα ήδη περιθωριοποιημένα τμήματα του πληθυσμού σε πολλές χώρες, όπου η απόλαυση των ανθρώπινων δικαιωμάτων είναι σημαντικά περιορισμένη ή εντελώς υπονομευμένη,

               μδ)

               να εστιάσει τις προσπάθειες για την ενίσχυση της παγκόσμιας τάσης υπέρ της κατάργησης της θανατικής ποινής, επιδιώκοντας την έγκριση του αντίστοιχου ψηφίσματος για τη θανατική ποινή· να στηρίξει όλες τις προσπάθειες κατάργησης των βασανιστηρίων και να ενθαρρύνει ιδίως την έγκριση του προαιρετικού πρωτοκόλλου της Σύμβασης των Ηνωμένων Εθνών κατά των βασανιστηρίων,

      Ενσωμάτωση της διάστασης του φύλου και ενδυνάμωση των γυναικών

               με)

               να αγωνιστεί υπέρ της ενδυνάμωσης περισσότερων γυναικών, έτσι ώστε να μπορούν να εκπληρώσουν τον ζωτικό τους ρόλο ως προς την προώθηση της βιώσιμης ειρήνης, της ασφάλειας και της συμφιλίωσης, καθώς και να προωθήσει τη συμμετοχή τους σε προσπάθειες διαμεσολάβησης και επίλυσης συγκρούσεων, επίσης ενόψει της επικείμενης 10ης επετείου της απόφασης 1325 του Συμβουλίου Ασφαλείας των Ηνωμένων Εθνών· να ενθαρρύνει όσα κράτη μέλη της ΕΕ δεν έχουν ακόμη αναλάβει δράση σε αυτόν τον τομέα να καταρτίσουν εθνικά σχέδια δράσης (ΕΣΔ) για την εφαρμογή της απόφασης,

               μστ)

               να επιδείξει τη βαθιά του δέσμευση έναντι της απόφασης 1325 του Συμβουλίου Ασφαλείας των Ηνωμένων Εθνών που εγκρίθηκε το 2000, συμμετέχοντας στις εκδηλώσεις για τη δέκατη επέτειό του,

               μζ)

               να καταπολεμήσει αποφασιστικά και με κάθε μέσο τη χρήση του βιασμού και της γενετήσιας βίας ως πολεμικών όπλων· να ταχθεί υπέρ της θέσης ότι τα εγκλήματα αυτά πρέπει να τιμωρούνται ως εγκλήματα πολέμου και εγκλήματα κατά της ανθρωπότητας, καθώς και ότι τα θύματα τέτοιων εγκλημάτων πρέπει να λαμβάνουν βοήθεια μέσω ειδικών προγραμμάτων στήριξης· να στηρίξει τη νεοδιορισθείσα Ειδική Αντιπρόσωπο του Γενικού Γραμματέα του ΟΗΕ για την καταπολέμηση της σεξουαλικής βίας σε συγκρούσεις,

         Τελικές συστάσεις

               μη)

               να καταβάλει προσπάθειες ώστε να συμπεριληφθεί χωριστό θέμα συζήτησης στην ημερήσια διάταξη της 65ης συνόδου της Γενικής Συνέλευσης των Ηνωμένων Εθνών σχετικά με τη συνεργασία μεταξύ του Οργανισμού Ηνωμένων Εθνών, των περιφερειακών συνελεύσεων, των εθνικών κοινοβουλίων και της Διακοινοβουλευτικής Ένωσης (IPU), έτσι ώστε προωθηθεί ο διάλογος σχετικά με το πώς μπορούν οι βουλευτές, τα εθνικά κοινοβούλια και οι περιφερειακές κοινοβουλευτικές συνελεύσεις να διαδραματίσουν πιο ενεργό ρόλο στους κόλπους των Ηνωμένων Εθνών, σύμφωνα με την απόφαση που ελήφθη από την 63η σύνοδο της Γενικής Συνέλευσης των Ηνωμένων Εθνών στο ψήφισμά της με τίτλο «Συνεργασία μεταξύ των Ηνωμένων Εθνών και της Διακοινοβουλευτικής Ένωσης» (A/RES/63/24)·

         *
   * *
   2.   αναθέτει στον Πρόεδρό του να διαβιβάσει την παρούσα σύσταση στην Αντιπρόεδρο/Ύπατη Εκπρόσωπο, στο Συμβούλιο και, για ενημέρωση, στην Επιτροπή.

      (1)  Κείμενα που εγκρίθηκαν, P6_TA(2009)0150.

      (2)  A/RES/64/223.

      (3)  A/RES/64/217.

      (4)  A/RES/64/200.

      (5)  A/RES/64/196.

      (6)  A/RES/64/176.

      (7)  A/RES/64/173.

      (8)  A/RES/64/171.

      (9)  A/RES/64/160.

      (10)  A/RES/64/158.

      (11)  A/RES/64/157.

      (12)  A/RES/64/146.

      (13)  A/RES/64/145.

      (14)  A/RES/64/143.

      (15)  A/RES/64/73.

      (16)  A/RES/64/69.

      (17)  A/RES/64/57.

      (18)  A/RES/64/53.

      (19)  A/RES/64/34.

      (20)  Κείμενα που εγκρίθηκαν, P7_TA(2009)0110.

      (21)  Κείμενα που εγκρίθηκαν, P7_TA(2009)0089.

      (22)  Κείμενα που εγκρίθηκαν, P7_TA(2009)0056.

      (23)  Κείμενα που εγκρίθηκαν, P7_TA(2009)0029.

      (24)  Κείμενα που εγκρίθηκαν, P6_TA(2009)0372.

      (25)  Κείμενα που εγκρίθηκαν, P6_TA(2009)0333.

      (26)  Κείμενα που εγκρίθηκαν, P6_TA(2009)0259.

      (27)  Κείμενα που εγκρίθηκαν, P6_TA(2009)0152.

      (28)  EE C 124 E, 25.5.2006, σ. 549.


title: Σύσταση του Συμβουλίου, της 12ης Ιουλίου 2016, σχετικά με το εθνικό πρόγραμμα μεταρρυθμίσεων της Αυστρίας για το 2016 και τη διατύπωση γνώμης του Συμβουλίου σχετικά με το πρόγραμμα σταθερότητας της Αυστρίας για το 2016

text:
               18.8.2016

               EL

               Επίσημη Εφημερίδα της Ευρωπαϊκής Ένωσης

               C 299/57

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το εθνικό πρόγραμμα μεταρρυθμίσεων της Αυστρίας για το 2016 και τη διατύπωση γνώμης του Συμβουλίου σχετικά με το πρόγραμμα σταθερότητας της Αυστρίας για το 2016
   (2016/C 299/14)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Νοεμβρίου 2015, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε την έκθεση του μηχανισμού επαγρύπνησης, στην οποία η Αυστρία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016 (3). Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Αυστρία θα πρέπει να διασφαλίσει την πλήρη και έγκαιρη εφαρμογή της Σύστασης.

               (2)

               Η έκθεση χώρας του 2016 για την Αυστρία δημοσιεύθηκε στις 26 Φεβρουαρίου 2016. Αξιολογήθηκε η πρόοδος της Αυστρίας όσον αφορά την υλοποίηση των ειδικών ανά χώρα συστάσεων που είχαν εκδοθεί από το Συμβούλιο στις 14 Ιουλίου 2015 και όσον αφορά την επίτευξη των εθνικών της στόχων στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι η Αυστρία δεν εμφανίζει μακροοικονομικές ανισορροπίες.

               (3)

               Στις 26 Απριλίου 2016, η Αυστρία υπέβαλε το εθνικό πρόγραμμα μεταρρυθμίσεων για το 2016 και στις 27 Απριλίου 2016 το πρόγραμμα σταθερότητας του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)

               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές ανά χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περισσότερες λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των ευρωπαϊκών διαρθρωτικών και επενδυτικών ταμείων με τη χρηστή οικονομική διακυβέρνηση.

               (5)

               Το πρόγραμμα σταθερότητας αναφέρει ότι ο δημοσιονομικός αντίκτυπος των έκτακτων ροών προσφύγων είναι σημαντικός και παρέχει επαρκή στοιχεία σχετικά με το εύρος και τον χαρακτήρα αυτών των επιπρόσθετων δημοσιονομικών δαπανών. Σύμφωνα με την Επιτροπή, οι επιλέξιμες πρόσθετες δαπάνες ανήλθαν σε 0,09 % του ΑΕΠ το 2015 και επί του παρόντος εκτιμώνται σε 0,26 % του ΑΕΠ το 2016. Τα ποσά αυτά αντιπροσωπεύουν αναθεώρηση προς τα άνω σε σχέση με τις εκτιμήσεις που περιλαμβάνονταν στο σχέδιο προϋπολογισμού του 2016, στο οποίο αναμένονταν πρόσθετες δαπάνες περίπου 0,08 % του ΑΕΠ και 0,16 % του ΑΕΠ για το 2015 και το 2016, αντιστοίχως. Οι διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97 καλύπτουν αυτές τις πρόσθετες δαπάνες, διότι η εισροή προσφύγων συνιστά έκτακτη περίσταση, ο αντίκτυπός της στα δημοσιονομικά της Αυστρίας είναι σημαντικός και δεν θα διακυβευόταν η βιωσιμότητα με το να επιτραπεί απόκλιση από την πορεία προσαρμογής προς την κατεύθυνση της επίτευξης του μεσοπρόθεσμου δημοσιονομικού στόχου. Το 2015, δεδομένου ότι η Αυστρία πληρούσε τον μεσοπρόθεσμο δημοσιονομικό της στόχο, δεν έκανε χρήση της δυνατότητας προσωρινής απόκλισης. Ωστόσο, προκειμένου να διασφαλιστεί ότι θα επιτραπεί στην Αυστρία η ίδια προσωρινή απόκλιση όπως για τις χώρες που δεν έχουν ακόμη επιτύχει τον μεσοπρόθεσμο δημοσιονομικό στόχο τους, θα δοθεί στην Αυστρία η δυνατότητα να αποκλίνει από τον μεσοπρόθεσμο δημοσιονομικό στόχο της το 2016 και το 2017 κατά το ποσό που θεωρείται επιλέξιμο για το 2015. Όσον αφορά πιθανή πρόσθετη απόκλιση το 2016, θα πραγματοποιηθεί τελική εκτίμηση, συμπεριλαμβανομένων των επιλέξιμων ποσών, την άνοιξη του 2017 με βάση τα στοιχεία που παρατηρήθηκαν, όπως παρέχονται από τις αυστριακές αρχές.

               (6)

               Η Αυστρία υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και στον μεταβατικό κανόνα για το χρέος. Στο πρόγραμμα σταθερότητας του 2016, η κυβέρνηση αναμένει ότι το ονομαστικό έλλειμμα θα επιδεινωθεί σε 1,6 % του ΑΕΠ το 2016 και εν συνεχεία θα βελτιωθεί σταδιακά σε 0,4 % του ΑΕΠ το 2020. Ο μεσοπρόθεσμος στόχος —διαρθρωτικό έλλειμμα 0,45 % του ΑΕΠ έως το 2016 και μετά από αναθεώρηση το διαρθρωτικό έλλειμμα θα ανέλθει σε 0,5 % του ΑΕΠ από το 2017— προβλέπεται να επιτευχθεί από το 2018 και μετέπειτα. Ωστόσο, βάσει του επανυπολογισθέντος διαρθρωτικού ισοζυγίου, ο μεσοπρόθεσμος δημοσιονομικός στόχος θα επιτευχθεί μόνον από το 2019. Σύμφωνα με το πρόγραμμα σταθερότητας, ο δείκτης δημόσιου χρέους προς το ΑΕΠ αναμένεται ότι έλαβε μέγιστη τιμή 86,2 % το 2015 και ότι θα μειωθεί σταδιακά σε 76,6 % το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ρεαλιστικό. Συγχρόνως, δεν έχουν ακόμη προσδιοριστεί επαρκώς τα αναγκαία μέτρα στήριξης των προβλεπόμενων στόχων για το έλλειμμα από το 2017 και μετά. Βάσει των εαρινών προβλέψεων της Επιτροπής του 2016, υπάρχει κίνδυνος απόκλισης το 2016. Ωστόσο, εάν εξαιρεθεί επίσης από την εκτίμηση ο πρόσθετος αντίκτυπος της προβλεπόμενης επί του παρόντος για το 2016 έκτακτης εισροής προσφύγων, η Αυστρία αναμένεται να συμμορφωθεί με τις διατάξεις του συμφώνου Σταθερότητας και Ανάπτυξης το 2016. Με την παραδοχή αμετάβλητων πολιτικών, υπάρχει κίνδυνος σημαντικής απόκλισης από τη συνιστώμενη προσαρμογή το 2017. Ωστόσο, η προβλεπόμενη απόκλιση το 2017 δεν θα είναι πλέον σημαντική αφού συνυπολογισθεί το περαιτέρω περιθώριο λόγω του δημοσιονομικού αντικτύπου από την έκτακτη εισροή προσφύγων που πιθανόν να χορηγηθεί το 2016. Η Αυστρία προβλέπεται να συμμορφωθεί με τον μεταβατικό κανόνα για το χρέος το 2016 και, μετά το πέρας της μεταβατικής περιόδου, με την τιμή αναφοράς για τη μείωση του χρέους το 2017. Με βάση την αξιολόγηση του προγράμματος σταθερότητας και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι υπάρχει κίνδυνος μη συμμόρφωσης της Αυστρίας με τις διατάξεις του συμφώνου Σταθερότητας και Ανάπτυξης. Ως εκ τούτου θα χρειαστούν περαιτέρω μέτρα προκειμένου να διασφαλιστεί η συμμόρφωση το 2016 και το 2017.

               (7)

               Ο δημοσιονομικός αντίκτυπος της πρόσφατης φορολογικής μεταρρύθμισης εξακολουθεί να αντιπροσωπεύει ένα στοιχείο αβεβαιότητας. Οσάκις λαμβάνονται μέτρα για τη διασφάλιση της δημοσιονομικής βιωσιμότητας θα πρέπει να συνυπολογίζεται το γεγονός ότι, παρά τις πρόσφατες μεταρρυθμίσεις, η φορολογική επιβάρυνση της εργασίας παραμένει υψηλή και η Αυστρία έχει συγκριτικά υψηλή φορολογική επιβάρυνση σε σχέση με άλλες χώρες της Ευρώπης. Εν τω μεταξύ υποχρησιμοποιούνται περισσότερο φιλικές προς την ανάπτυξη πηγές φορολόγησης που επιτρέπουν να μειωθεί η φορολογική επιβάρυνση επί της εργασίας. Η λήψη μέτρων για τη μείωση της φορολογικής επιβάρυνσης επί της εργασίας, με τη μετατόπιση τη φορολογικής επιβάρυνσης σε άλλες πηγές λιγότερο επιζήμιες για την ανάπτυξη, θα συμβάλει στην αντιμετώπιση του εν λόγω προβλήματος.

               (8)

               Το 2015, το ποσοστό απασχόλησης των ατόμων ηλικίας μεταξύ 55 και 64 ετών ήταν 46,3 % (μέσος όρος ΕΕ: 53,3 %). Το ποσοστό αυτό κατατάσσει την Αυστρία στη 19η θέση σε σύγκριση με άλλα κράτη μέλη. Από το 2014 εφαρμόζονται πρόσθετα μέτρα για την αύξηση της πραγματικής ηλικίας συνταξιοδότησης, τα οποία είχαν κάποια αποτελέσματα. Μένει να διαπιστωθεί εάν αυτά τα μέτρα θα αντιστρέψουν μεσοπρόθεσμα την τάση υστέρησης της πραγματικής ηλικίας συνταξιοδότησης στην Αυστρία σε σχέση με τον μέσο όρο στην Ένωση. Επιπλέον, η διάρκεια της συνταξιοδότησης αυξάνεται λόγω υψηλότερου προσδόκιμου ζωής. Η νόμιμη ηλικία συνταξιοδότησης για τις γυναίκες θα αυξηθεί και θα ευθυγραμμιστεί σταδιακά με εκείνη των ανδρών, αρχής γενομένης από το 2024 και μέχρι το 2033. Στην Αυστρία, η νόμιμη ηλικία συνταξιοδότησης δεν συνδέεται με την άνοδο του προσδόκιμου ζωής. Η Επιτροπή εκτιμά ότι, το 2040, οι συνταξιοδοτικές δαπάνες θα αυξηθούν κατά 0,8 % του ΑΕΠ σε σχέση με το 2013. Μακροπρόθεσμα (2060), οι συνταξιοδοτικές δαπάνες αναμένεται να αυξηθούν κατά 0,5 % του ΑΕΠ. Ομοίως, η δαπάνη για την υγειονομική περίθαλψη αναμένεται να αυξηθεί μεταξύ 2013 και 2040 κατά 1 % του ΑΕΠ και κατά 1,3 % του ΑΕΠ το 2060. Το γεγονός αυτό, σε συνδυασμό με την προβλεπόμενη αύξηση των δαπανών για τη μακροχρόνια περίθαλψη, συνιστά μεσαίου βαθμού κίνδυνο για τη δημοσιονομική βιωσιμότητα της Αυστρίας.

               (9)

               Οι δημοσιονομικές ρυθμίσεις στις διάφορες βαθμίδες της διοίκησης (ομοσπονδιακό επίπεδο, επίπεδο ομόσπονδων κρατών και τοπικό επίπεδο) είναι πολύπλοκες και οι αρμοδιότητες για τα έσοδα και τις δαπάνες δεν είναι εναρμονισμένες σε πολλούς τομείς πολιτικής, όπως η υγειονομική περίθαλψη. Ενώ, σύμφωνα με τα στοιχεία του 2014 του ΟΟΣΑ, οι κάτω του εθνικού επιπέδου αρχές διακυβέρνησης έχουν αρμοδιότητες πολιτικής που αντιστοιχούν σε δαπάνες της γενικής κυβέρνησης ύψους 16 % του ΑΕΠ, το ποσοστό των κάτω του εθνικού επιπέδου φόρων ανέρχεται, περίπου, μόνο σε 2 % του ΑΕΠ. Αυτές οι πολύπλοκες καταστάσεις είναι δαπανηρές και είναι δυνατόν να μειώσουν τη δημοσιονομική πειθαρχία. Η κατανομή των εσόδων μεταξύ των τριών βαθμίδων διακυβέρνησης αποτελεί επί του παρόντος αντικείμενο διαπραγματεύσεων για την περίοδο από το 2017 και εξής, παρέχοντας έτσι τη δυνατότητα να αντιμετωπιστεί το ζήτημα αυτό.

               (10)

               Η Αυστρία είχε παραδοσιακά ένα από τα χαμηλότερα ποσοστά ανεργίας στην Ένωση. Πλην όμως, το ποσοστό αυτό παρουσιάζει αύξηση από το 2011 και το 2015 ανήλθε σε 5,7 %. Το ποσοστό ανεργίας των νέων είναι επίσης χαμηλό: 10,6 % του ενεργού πληθυσμού ηλικίας μεταξύ 15 και 24 ετών το 2015. Η Αυστρία έχει επίσης υψηλό ποσοστό απασχόλησης. Ωστόσο, ενώ η απασχόληση των γυναικών, με ποσοστό 70,2 %, είναι πάνω από τον μέσο όρο της ΕΕ, ένα σχετικά μεγάλο μέρος των γυναικών εργάζεται με καθεστώς μερικής απασχόλησης, λόγω υποχρεώσεων φροντίδας παιδιών ή ηλικιωμένων. Το γεγονός αυτό συντελεί στην ύπαρξη ενός από τα μεγαλύτερα χάσματα αμοιβών μεταξύ των φύλων στην Ένωση και σε μεγάλο χάσμα στις συντάξεις μεταξύ των φύλων. Στους εργαζομένους μεγαλύτερης ηλικίας (μεταξύ 55 και 64 ετών), το ποσοστό απασχόλησης είναι κατώτερο του μέσου όρου της ΕΕ.

               (11)

               Η Αυστρία έχει ήδη υπερβεί τους εθνικούς της στόχους για την εκπαίδευση στο πλαίσιο της στρατηγικής «Ευρώπη 2020». Το 2015, το ποσοστό πρόωρης εγκατάλειψης του σχολείου ήταν 7,3 % και το ποσοστό ολοκλήρωσης της τριτοβάθμιας εκπαίδευσης ήταν 38,7 %. Ωστόσο, τα αποτελέσματα όσον αφορά την εκπαίδευση εξαρτώνται σε μεγάλο βαθμό από το κοινωνικοοικονομικό υπόβαθρο. Η κινητικότητα μεταξύ γενεών στην εκπαίδευση είναι από τις χαμηλότερες μεταξύ όλων των χωρών του ΟΟΣΑ για τις οποίες υπάρχουν διαθέσιμα στοιχεία. Το ποσοστό εγκατάλειψης της εκπαίδευσης από τους μαθητές με μεταναστευτική προέλευση είναι σχεδόν τριπλάσιο από αυτό των παιδιών που δεν έχουν μεταναστευτική προέλευση και υπάρχει μια επιπλέον πρόκληση για την ενσωμάτωση νεαρών προσφύγων και μεταναστών ηλικίας υποχρεωτικής σχολικής φοίτησης και μεγαλύτερης στο σύστημα εκπαίδευσης και κατάρτισης.

               (12)

               Ενώ υπάρχουν προκλήσεις για τις αυστριακές τράπεζες τόσο στην εγχώρια αγορά όσο και στο εξωτερικό, η εποπτική δράση σε εθνικό και ευρωπαϊκό επίπεδο βοήθησε στην αντιμετώπιση των κινδύνων επιδείνωσης της ποιότητας των στοιχείων ενεργητικού στην κεντρική, ανατολική και νοτιοανατολική Ευρώπη. Όσον αφορά την αναδιάρθρωση και εκκαθάριση προβληματικών χρηματοπιστωτικών ιδρυμάτων, οι δημοσιονομικοί κίνδυνοι έχουν ήδη συνεκτιμηθεί στους κρατικούς λογαριασμούς. Αν και δεν μπορούν να αποκλειστούν περαιτέρω κίνδυνοι, φαίνεται να περιορίζονται σε χρόνια ζητήματα που αντιμετωπίζουν λίγα συγκεκριμένα ιδρύματα.

               (13)

               Η Αυστρία έχει υψηλότερο δείκτη επενδύσεων σε σύγκριση με τον μέσο όρο της ΕΕ για όλες τις συνιστώσες του ΑΕΠ, με εξαίρεση τις κατοικίες. Πάντως, οι επενδύσεις στην Αυστρία κινήθηκαν σε χαμηλά επίπεδα από το 2012, παρά την ισχυρή εταιρική ρευστότητα και τις ευνοϊκές συνθήκες χρηματοδότησης. Προκειμένου να τονωθούν οι επενδύσεις και η ανάπτυξη, θα πρέπει να αρθούν οι διοικητικές πολυπλοκότητες και τα εμπόδια. Για παράδειγμα, τα κανονιστικά εμπόδια και οι διοικητικές επιβαρύνσεις στον τομέα της παροχής υπηρεσιών δεν ευνοούν το άνοιγμα νέων επιχειρήσεων. Όσον αφορά τα εμπόδια για τη δημιουργία διακλαδικών εταιρειών, όπως αναφέρεται στις ειδικές συστάσεις του 2015 για τη χώρα, η Αυστρία άρχισε να εξετάζει βελτιώσεις, πλην όμως δεν έχουν ληφθεί ακόμη αποφάσεις. Στις υπηρεσίες προς τις επιχειρήσεις ιδιαίτερα προβλήματα προκύπτουν από τις περιοριστικές απαιτήσεις αδειοδότησης και, όσον αφορά ορισμένα επαγγέλματα, από τους περιορισμούς στη νομική μορφή και τη μετοχική δομή, που οδηγούν σε χαμηλή δυναμική στην αγορά και αρνητικούς ρυθμούς αύξησης της παραγωγικότητας. Το σχέδιο δράσης που υποβλήθηκε από την Αυστρία κατόπιν της αμοιβαίας αξιολόγησης σχετικά με την πρόσβαση και άσκηση νομοθετικά κατοχυρωμένων επαγγελμάτων προτείνει μόνο περιορισμένο αριθμό ενεργειών, ενώ υπάρχει σαφές περιθώριο για περισσότερο φιλόδοξες προτάσεις.

               (14)

               Η μεγάλη εισροή προσφύγων που παρατηρήθηκε το προηγούμενο έτος έχει επιφέρει κοινωνικές και οικονομικές επιπτώσεις στην Αυστρία. Ενώ βραχυπρόθεσμα η εισροή προσφύγων προβλέπεται να αυξήσει τις δημόσιες δαπάνες και να δημιουργήσει πρόσθετη εγχώρια ζήτηση, με επακόλουθη αύξηση του ΑΕΠ, η μεσοπρόθεσμη επίπτωση στην απασχόληση και την ανάπτυξη εξαρτάται από την επιτυχή εργασιακή και κοινωνική ενσωμάτωση των προσφύγων, μεταξύ άλλων με την παροχή εκπαιδευτικής υποστήριξης. Το ζήτημα αυτό βρίσκεται ψηλά στις πολιτικές προτεραιότητες σε επίπεδο Ένωσης αλλά και σε επίπεδο κράτους μέλους και θα τύχει εκ του σύνεγγυς παρακολούθησης και ανάλυσης, μεταξύ άλλων στην έκθεσης χώρας του 2017.

               (15)

               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Αυστρίας και τη δημοσίευσε στην έκθεση του 2016 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί στην Αυστρία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Αυστρία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης παραμέτρων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.

               (16)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (5) αποτυπώνεται ιδιαιτέρως στη σύσταση 1 κατωτέρω.

         ΣΥΝΙΣΤΑ στην Αυστρία να λάβει μέτρα το 2016 και το 2017 προκειμένου:

               1.

               Να διασφαλίσει ότι η απόκλιση από τον μεσοπρόθεσμο δημοσιονομικό στόχο το 2016 και το 2017 περιορίζεται στο περιθώριο που παρέχεται σε σχέση με τον δημοσιονομικό αντίκτυπο της έκτακτης εισροής προσφύγων το 2015 και να επιτύχει προς τον σκοπό αυτό ετήσια δημοσιονομική προσαρμογή 0,3 % του ΑΕΠ το 2017, εκτός εάν ο μεσοπρόθεσμος δημοσιονομικός στόχος επιτευχθεί με χαμηλότερη προσαρμογή. Να διασφαλίσει τη βιωσιμότητα του συστήματος υγειονομικής περίθαλψης και του συνταξιοδοτικού συστήματος, με τη σύνδεση της νόμιμης ηλικίας συνταξιοδότησης με το προσδόκιμο ζωής. Να απλοποιήσει, να εξορθολογίσει και να εκσυγχρονίσει τις δημοσιονομικές σχέσεις και αρμοδιότητες μεταξύ των διαφόρων βαθμίδων διακυβέρνησης.

               2.

               Να βελτιώσει τη συμμετοχή των γυναικών στην αγορά εργασίας. Να λάβει μέτρα για τη βελτίωση των εκπαιδευτικών επιδόσεων των μειονεκτούντων νέων ατόμων, ιδίως εκείνων που προέρχονται από οικογένειες μεταναστών.

               3.

               Να μειώσει, στον τομέα των υπηρεσιών τους διοικητικούς και κανονιστικούς φραγμούς για επενδύσεις, όπως τις περιοριστικές απαιτήσεις αδειοδότησης και τους περιορισμούς όσον αφορά τη νομική μορφή και τη μετοχική δομή, καθώς και τα εμπόδια για τη σύσταση διακλαδικών εταιρειών.

      Βρυξέλλες, 12 Ιουλίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 209 της 2.8.1997, σ. 1.

      (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (3)  ΕΕ C 96 της 11.3.2016, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (5)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.